7/2007 LEGEA, ekainaren 22koa, Euskadiko Elkarteei buruzkoa. - Gobernantza Publiko eta Autogobernu Saila - Eusko Jaurlaritza - Euskadi.eus\n3. artikulua – Barne hartutako eremua.\nII. KAPITULUA ELKARTEEN ARAUBIDE JURIDIKOA\n4. artikulua – Edukia eta printzipio orokorrak.\n5. artikulua – Tipologia eta sailkapena.\nIII. KAPITULUA ELKARTEEN ERAKETA\n6. artikulua – Gaitasuna.\n7. artikulua – Eraketa.\n8. artikulua – Eraketa-akta.\n9. artikulua – Estatutuak.\n10. artikulua – Izena.\n11. artikulua – Helbidea.\nIV. KAPITULUA ELKARTEEN INSKRIPZIOA ETA ERANTZUKIZUNA\n12. artikulua – Erregistroko inskripzioa.\n13. artikulua – Inskripzioa egiten ez bada sortzen den erantzukizuna.\n14. artikulua – Inskribatutako elkarteen erantzukizuna.\nV. KAPITULUA BARNE ANTOLAMENDU ETA FUNTZIONAMENDUA\n15. artikulua – Elkarteen beharrezko organoak.\n16. artikulua – Batzar Nagusia.\n17. artikulua – Gobernu-organoa.\n18. artikulua – Ordezkaritza- eta gobernu-organoen erantzukizuna.\n19. artikulua – Ordezkaritza- eta gobernu-organoen ordainsariak.\nVI. KAPITULUA FUNTZIONAMENDURAKO ARAUBIDEA\n20. artikulua – Jardueren araubidea.\n21. artikulua – Mozkinak banatzeko debekua.\n22. artikulua – Ondare-ekarpenak berreskuratzea.\n23. artikulua – Dokumentuen eta kontabilitatearen inguruko betebeharrak.\nVII. KAPITULUA ELKARTEKIDEEN ESTATUTU JURIDIKOA\n24. artikulua – Elkartekide bihurtzea.\n25. artikulua – Elkartekide motak.\n26. artikulua – Elkartekideen eskubideak.\n27. artikulua – Elkartekideen eginbeharrak.\n28. artikulua – Zehatzeko prozedura.\nVIII. KAPITULUA ESTATUTUEN ALDAKETA\n29. artikulua – Estatutuen aldaketa.\nIX. KAPITULUA DESEGITEA ETA LIKIDAZIOA\n30. artikulua – Desegitea.\n31. artikulua – Likidazioa.\n32. artikulua – Likidatzaileen ahalmenak.\n33. artikulua – Elkartearen kaudimen-gabezia eta likidatzaileen erantzukizuna.\n34. artikulua – Sobera den ondarearen erabilera.\nX. KAPITULUA BAT-EGITEA ETA ERALDATZEA\n35. artikulua – Elkarteen bat-egitea.\n36. artikulua – Elkartearen eraldaketa.\nXI. KAPITULUA EUSKAL AUTONOMIA ERKIDEGOKO ELKARTEEN ERREGISTRO OROKORRA\n38. artikulua – Izaera eta ezaugarriak.\n39. artikulua – Erregistroko inskripzioak.\n40. artikulua – Inskripzioen araubide juridikoa.\nXII. KAPITULUA ELKARTEGINTZAREN ETA HERRI ONURAREN AITORPENA\n41. artikulua – Elkartegintzaren gizarte-balioa eta sustapena.\n42. artikulua – Herri-onurako elkarteak.\n43. artikulua – Herri-onurako elkarteen eskubideak.\n44. artikulua – Herri-onurako elkarteen betebeharrak\n45. artikulua – Herri-onura aitortzea.\n46. artikulua – Herri Onurako Elkarteen Babesletza.\nXIII. KAPITULUA ELKARTEEN BATASUNAK\n47. artikulua – Elkarteen batasunak.\nXIV. KAPITULUA ELKARTEEN KONTSEILU SEKTORIALAK\n48. artikulua – Elkarteen kontseilu sektorialak.\nLehenengoa. Diru-bilketen erantzukizuna.\nLehenengoa. Estatutuak egokitzea.\nBigarrena. Diruzko eta bestelako laguntzak ordaintzea.\nLehenengoa. Indargabetuta geratzen da Bazkunei buruzko otsailaren 12ko 3/1988 Legea, bai eta lege honetan ezarritakoaren aurka dauden maila bereko edo beheragoko xedapen guztiak ere.\nBigarrena. Indargabetuta geratzen dira Euskal Autonomia Erkidegoko Elkarteen Erregistro Orokorraren jarduketengatiko tasak.\nLehenengoa. Erregelamendu bidez garatzea.\nBigarrena. Euskal Autonomia Elkarteko Fundazioei buruzko ekainaren 17ko 12/1994 Legearen aldaketa.\n– Euskal Autonomia Erkidegoaren bakarreko eskumenekoak diren elkarteen araubide juridikoa ezartzea, Euskal Herriaren Autonomia Estatutuko 10.13 artikuluarekin bat etorriz eta, nolanahi ere, Elkartzeko Eskubidea Arautzen duen martxoaren 22ko 1/2002 Lege Organikoaren kontra jarri gabe.\n– Elkartegintza sustatzea Euskal Autonomia Erkidegoan, elkarteen gizarte-balioa aldarrikatuz eta horiek herri-onurakotzat aitortzearen nondik norakoak arautuz.\n– Lege hau beren jarduerak nagusiki Euskal Autonomia Erkidegoan egiten dituzten elkarteei aplikatuko zaie; elkarteok lurralde-eremu horretatik kanpo ere jardun ahal izango dira, baina jardun hori noizbehinkakoa edo osagarria bada.\n– Beren lege pertsonalaren arabera arautzen diren atzerriko elkarteek, beren jarduerak batez ere Euskal Autonomia Erkidegoan egiten badituzte, ordezkaritza bat izan behar dute Erkidego honetan. Ondore horietarako, euskal herri-administrazioekiko harremanari dagokionez aplikatuko zaie lege hau atzerriko elkarte horiei.\n– Estatutuetan beren jarduerak nagusiki Euskal Autonomia Erkidegoan egiten dituztela adierazten duten elkarteak lege honen menpekotzat joko dira beti.\n– Lege honen eremuan sartuta dauden elkarteak oinarri pertsonalista duten eta irabazi-asmorik ez duten erakunde pribatuak dira, xede partikularrak edo orokorrak lortzeko antolatu direnak eta inongo berariazko elkarte-araubideren menpe ez daudenak.\n– Beren berariazko legediari jarraituko diote alderdi politikoek, sindikatuek, enpresaburuen erakundeek eta lanbide-elkarteek, eliza, fede eta erlijio-erkidegoek, kirol-klub eta -federazioek, bai eta lege bereziek araututako gainerako elkarte guztiek ere.\n– Lege honen aplikazio-eremutik kanpo geratuko dira lanbide-elkargoak eta -kontseiluak, mutualitateak, merkataritza-, industria- eta itsasketa-ganberak, zuzenbide publikoko korporazioak, ondasun-erkidegoak eta jabeen erkidegoak, kooperatibak, aldi baterako enpresa-elkarteak, ekonomia-intereseko taldeak, merkataritza-sozietate edo sozietate zibil gisa eratutako elkarteak eta, orokorrean, kideen artean banatzekoak diren mozkin ekonomikoak lortzea helburu duten elkarte guztiak.\n– Pertsona guztiek dute askatasunez elkartzeko eskubidea, zilegiak diren xedeak lortzeko.\n– Elkartzeko eskubideak elkarteak aurretiazko inolako baimenik gabe eratzeko eskubidea jasotzen du, eta jadanik eratuta dauden elkarteetan sartzeko eskubidea ere bai.\n– Inor ezin daiteke behartu elkarte bat eratzera, jadanik eratuta dagoen batean sartzera edo elkarte horretan jarraitzera, ezta legez eraturik dagoen elkarte bateko kide dela adieraztera ere.\n– Elkarteak eratzeko eta horien antolamendua eta funtzionamendua ezartzeko, Konstituzioan, Elkartzeko Eskubidea Arautzen duen martxoaren 22ko 1/2002 Lege Organikoan, Elkarteei buruzko Lege honetan eta gainerako ordenamendu juridikoan xedatutakoa bete behar da.\n– Elkartzeko oinarrizko eskubidearen edozein alderdi urratzen duten itun, estatutu-xedapen eta erabaki guztiak erabat deusezak izango dira.\n– Delitu gisa tipifikatuta dauden xedeak bilatzen edo delitu gisa tipifikatuta dauden bitartekoak erabiltzen dituzten elkarteak legez kontrakoak dira.\n– Isilpeko elkarteak eta elkarte paramilitarrak debekatzen dira.\n– Herri-botereek ez diezaiokete pertsona bati mesede, abantaila edo bereizkeriazko traturik eman pertsona hori elkarte jakin bateko kide izate hutsagatik.\n– Euskal herri-botereek ez dute legeetan berariaz aurreikusten ez den esku-hartzerik egingo, esku-hartze hori elkarteen jardun askerako eta elkarteon funtzionamendu- eta antolamendu-askatasunerako oztopo bada.\n– Elkarteak honako talde hauetan sailkatzen dira:\nXede partikularrak dituzten elkarteak: elkarteok, eskuarki eta lehentasunez, elkartekideen alde bideratzen dituzte beren jarduera sozialak, nahiz eta hirugarrenen aldeko jarduerak ere egin ditzaketen.\nXede orokorrak dituzten elkarteak: elkarteon xedeen artean elkartekideen interesak gainditzen dituzten interesak asetzea dago; eskuarki eta lehentasunez, hirugarrenen edo gizarte osoaren aldeko jarduerak egiten dituzte, eta beste pertsona batzuei ere elkartean beren borondatez sartzeko aukera eskaintzen diete.\nTutoretza edo kuradoretza peko pertsonak: elkarteak eratu ahal izango dituzte edo elkarteetan kide gisa sartu ahal izango dira haien gaitasuna ordeztu edo osatu behar duten pertsonen adostasuna badute, agiri bidez egiaztatua, baina ezin izango dira elkartearen gobernu-organoko kide izan, halako organorik bada, ez eta elkartearen ordezkari gisa aritu ere.\n– Elkarteek Euskal Autonomia Erkidegoko Elkarteen Erregistro Orokorrean inskripzioa egiteko orduan adieraz dezakete xede partikularrekoak edo orokorrekoak diren. Horrela egingo ez balute, erregistroak berak sailkatuko lituzke.\n– Pertsona fisikoek eta pertsona juridiko publiko edo pribatuek elkarteak eratu ahal izango dituzte, eta elkarteetako kide izan ahalko dira, honako printzipio hauen arabera:\nJarduteko gaitasuna duten pertsona fisikoak, hau da, pertsona adindunak edo emantzipazioa lortu dutenak, betiere eskubidea erabiltzeko inolako legezko baldintzarik ez badute eta beren gaitasuna ebazpen judizial irmoren batek mugatuta ez badaukate.\nHamalau urtetik gorako emantzipatu gabeko adingabeak, haien gaitasun-eza ordeztu behar duten pertsonen adostasuna baldin badute, agiri bitartez egiaztatua; nolanahi ere, Adingabearen Babes Juridikoari buruzko urtarrilaren 15eko 1/1996 Lege Organikoaren 7.2 artikuluan haur-, gazte- edo ikasle-elkarteentzat aurreikusitako araubide bereziaren kontra jarri gabe.\nTutoretza edo kuradoretza peko pertsonak: elkarteak eratu ahal izango dituzte edo elkarteetan kide gisa sartu ahal izango dira haien gaitasuna ordeztu edo osatu behar duten pertsonen adostasuna badute, agiri bidez egiaztatua, baina ezin izango dira elkartearen kide anitzeko gobernu-organoko kide izan, halako organorik bada, ez eta elkartearen ordezkari gisa aritu ere.\nAtzerriko pertsona fisikoak, elkartzeko eskubidea erabiltzeari dagokionez kasuan-kasuan aplikatu behar zaien legediaren arabera.\nEuskal Herriaren Autonomia Estatutuko 7.2 artikuluan aipatzen diren euskal herritarrak.\n– Pertsona juridikoek elkarte bat eratzeko edo elkarte batean kide gisa sartzeko duten borondatearen adierazpena pertsona juridiko horien berariazko legediak, estatutuek edo barne-arauek gaitasun hori esleitzen dioten organoaren bitartez egingo dute.\nPertsona juridikoak pertsona fisiko baten bitartez jardungo dira: hartarako eskumena duen organoak pertsona juridiko horietan hartutako erabaki baliodunaren kopia aurkeztu behar dute, eta bertan adieraziko dira bai elkartzeko borondatea, bai pertsona juridikoaren izenean arituko denaren izendapena.\nAtzerriko pertsona juridikoek ere elkarteak eratu ahal izango dituzte edo elkarteetan sartu ahal izango dira, betiere beren lege pertsonalaren arabera legez eratuta badaude.\n– Pertsona juridiko-publikoak, elkartzeko eskubidea erabiltzeko, beste pertsona juridiko-publiko batzuekin edo beste pertsona fisiko edo juridiko batzuekin elkartu daitezke, betiere herritarren ekimenak sustatu eta ekimenoi laguntze aldera, salbu eta pertsona horiek eratzeko eta erregulatzeko arauetan kontrakoa ezartzen bada, orduan arau horiei jarraitu beharko baitzaie. Eskubidea honako arau hauen arabera erabiliko da:\nPartikularren baldintza berberetan izango dira elkarteko kide.\nElkartearen funtzionamenduan nagusitasun-egoerarik sor ez dadin, estatutuetan ezin izango da ez klausularik ez aurreikuspenik jaso elkarteko kide diren herri-erakundeei elkartekide diren pertsona guztien artean egon beharreko oinarri-oinarrizko berdintasuna urratuko duen eskubiderik emateko.\nEzin izango dute elkarterik eratu baldin eta elkarte horien helburua gizarte-bizitzako sektore bati dagokionez administrazio-izaerako eginkizun publikoak betetzea bada.\n– Elkarteak eratzeko, hartarako erabakia hartu behar dute hiru pertsona fisikok edo gehiagok, nahiz hiru pertsona juridiko publiko edo pribatuk edo gehiagok; pertsona horiek konpromisoa hartuko dute legezko, guztientzako eta interes orokor nahiz partikularreko helburuak lortzeko asmoz ezaguerak, baliabideak eta jarduerak batera jartzeko, eta elkartearen estatutuak egingo dituzte haren funtzionamendua eta jarduna arautzeko.\n– Elkarteek nortasun juridikoa eta jarduteko gaitasun osoa dute eraketa-akta, agiri publikoan edo pribatuan, egilesten den unetik bertatik.\n– Elkarteak epe-mugarik gabe edo aldi baterako era daitezke. Estatutuetan bertan epe jakin bat ezartzen denean izan ezik, elkartea epe-mugarik gabe eratutzat joko da.\n– Eraketa-aktak honako hauek jaso behar ditu:\nElkartea sustatzen duten pertsonen izen-abizenak, pertsona fisikoak badira; izena edo sozietatearen izena, pertsona juridikoak badira, eta, kasu batean zein bestean, pertsona horien naziotasuna eta helbidea.\nPertsona sustatzaileek elkarte bat eratzeko duten borondatea, elkartearen izena eta sustatzaileek beren artean egindako itunak, halakorik egin badute.\nOnetsi dituzten estatutuak: elkarteren funtzionamendua arautuko dute, eta horien edukiak bat etorri behar du hurrengo artikuluan agindutakoarekin.\nPresidentearen, idazkariaren eta diruzainaren izendapena, eta, halakorik balego, kide anitzeko gobernu-organoko kideena ere bai.\nAkta egiletsi den tokia eta eguna, eta pertsona sustatzaileen izenpea, edo horien ordezkariena, sustatzaileak pertsona juridikoak badira.\n– Pertsona juridikoen kasuan, eraketa-aktarekin batera, balio duen eran organo eskudunak hartutako erabakiaren ziurtagiria aurkeztu behar da, bai eta pertsona horien nortasun juridikoaren egiaztagiria ere.\n– Pertsona fisikoek ordezkari bidez hartzen badute parte eraketa-aktan, ordezkari horren nortasunaren eta egiten duen ordezkaritzaren egiaztagiria erantsiko zaio aktari.\n– Estatutuak dira elkartearen barne-araubidea eta funtzionamendua zehazten dituen arau-multzoa, eta elkartekide den pertsona orok, elkartera sartzen denean, onartu egin behar ditu.\nElkartearen xedeak eta jarduerak, zehatz azalduta.\nIraupena, elkartea epe-mugarik gabe eratua ez bada.\nEgoitza soziala eta elkarteak bere jarduerak nagusiki zein lurralde-eremutan egingo dituen.\nBatzar Nagusiaren baliozko eraketarako betekizunak, batzarraren eskurantzak eta eskumenak, bilerak egiteko, eztabaidatzeko eta erabakiak hartzeko arauak, bai eta Batzar Nagusiaren bilera berezia eskatzeko behar den elkartekideen gutxieneko portzentajea ere.\nPresidentea, idazkaria eta diruzaina hautatzeko eta ordezteko betekizunak eta prozedura, eta, kide anitzeko organorik egonez gero, bertako kideak hautatu eta ordeztekoak ere bai; orobat, horien guztien eskurantzak eta eskumenak, karguaren iraupena, kargutik kentzeko arrazoiak eta eztabaidatzeko eta erabakiak hartzeko arauak zehaztuko dira.\nElkartekideak onartzeko betekizunak eta prozedura eta, halakorik badago, elkartekide motak.\nElkartekideen eskubideak eta betebeharrak eta, halakorik badago, elkartekide mota bakoitzarenak. Elkartekideek kuotak ez ordaintzearen ondorioak ere jaso ahal izango dira.\nElkartekide-izaera galtzea ekarriko luketen kasuak eta halakoetarako prozedura.\nAdministrazio-, kontabilitate- eta dokumentazio-araubidea, bai eta elkartearen ekitaldiaren itxierako data ere.\nHasierako ondarea eta erabilgarri egongo diren ekonomia-baliabideak.\nDesegiteko arrazoiak, eta kasu horretan zertarako erabiliko den ondarea; dena dela, ondarearen erabilerak ezin izan izango du ezereztu erakundeak duen irabazi-asmorik gabeko izaera.\n– Estatutuetan, pertsona sustatzaileek egoki iritzitako beste edozein xedapen eta baldintza ere jaso daiteke, betiere legeen aurkakoak ez badira eta lege honetako 4. artikuluan zehazten diren printzipioekin, elkarte bat taxutzeko printzipioekin, alegia, kontraesanean ez badaude.\n– Estatutuen edukia ezin da ordenamendu juridikoaren aurkakoa izan.\n– Lege honetako VII. kapituluan biltzen diren manuak, elkartearen funtzionamendu demokratikoa bermatzen duten gutxieneko irizpideak diren heinean, garatu eta modulatu egin ahal izango dira estatutuetan, elkartekide diren pertsonen borondatearen arabera.\n– Elkarteen izenean ezin izango da elkarte identitate, mota edo izaeraren gaineko akatsik edo nahasmendua eragin dezakeen termino edo adierazpiderik agertu; hortaz, bereziki baztertu behar dira beste pertsona juridiko batzuenak diren hitzak, kontzeptuak edo ikurrak, akronimoak eta antzekoak.\n– Ez dira onartuko legeen kontrakoak diren edo pertsonen oinarrizko eskubideak urratzea eragin dezaketen izenak.\n– Elkartearen izena ez daiteke izan aurretik Euskal Autonomia Erkidegoko Elkarteen Erregistro Orokorrean inskribatuta dagoen beste elkarte batena bezalakoa, ez beste edozein pertsona juridiko publiko edo pribaturena bezalakoa, ez lehendik badiren erakundeena bezalakoa –erakunde horiek espainiar naziotasuna izan edo ez izan–, ez pertsona fisikoena bezalakoa, interesdunaren edo haren oinordekoen berariazko baimena eduki ezik, ezta marka erregistratu edo ezagun batena bezalakoa ere, haren titularrak berak eskatu ezik edo haren baimenarekin ez bada. Orobat, ez daiteke izan horien guztien izenaren antzekoa ere, antzekotasun horrek nahasmendua eragin badezake.\n– Izenak elkartearen estatutuetan agertzen diren xedeeiegin behar die erreferentzia, edo xede nagusiari, bai eta elkartea bereiziko duen izenen bati ere. Ez dira onartuko euskaldunek orokorrean dituzten balio erkideen inguruko terminoak erabiltzea dakarten izenak.\n– Elkartearen izaera edo xedeak direla-eta elkartearen izenean lurralde-mugape baten izena sartu behar bada, hala nola probintzia, lurralde historiko, herri, distritu, eskualde, auzo edo antzeko batena, orduan patronimiko berezia erabili behar da, elkarte hori mugape berean eratuta dauden edo era daitezkeen antzeko beste batzuetatik bereizteko, ezein elkartek ez dezan mugape horren izena bidegabe jabetzan hartu.\n– Lege honetan xedatutakoari jarraiki eratzen diren elkarteen helbidea elkarteon estatutuetan ezartzen den tokia izango da; toki hori egoitza sozialarena izan daiteke, edo elkarteak bere jarduerak nagusiki egiten dituen tokia.\n– Lege honetan xedatutakoari jarraiki eratzen ez diren elkarteek, Euskal Autonomia Erkidegoan helbiderik ez badute, ordezkaritza bat ezar dezakete bertan. Ordezkaritza hori zein den idatziz jasoko da Euskal Autonomia Erkidegoko Elkarteen Erregistro Orokorrean, euskal herri-administrazioekin izango duen harremana erraztearren.\n– Lege honek arautzen dituen elkarteak Euskal Autonomia Erkidegoko Elkarteen Erregistro Orokorrean inskribatu behar dira, publizitate-ondoreetarako bakarrik.\n– Erregistroan inskripzioa egiteak publiko egiten ditu elkarteen eraketa, estatutuak eta ordezkaritza- eta gobernu-organoak, eta hori bermea da bai elkarteokin harremanak dituzten hirugarrenentzat, bai elkarteetako kideentzat eurentzat.\n– Pertsona sustatzaileek inskripziorako beharrezko diren jarduketa guztiak egin behar dituzte; horrela egiten ez badute, 13. artikuluan ezarritakoaren arabera erantzun beharko dute.\n– Elkarte bat ez bada inskribatu sustatzaileei egotz dakizkiekeen arrazoiengatik, sustatzaileek erantzukizun pertsonal eta solidarioa izango dute pertsona horietako edozeinek hirugarrenekin hartu dituen betebehar guztiak direla-eta; hori horrela bada ere, elkartea bera ere erantzule izango da.\n– Inskribatuta ez dauden elkarteak direnean, elkartekideek erantzukizun solidarioa izango dute, elkartearekin batera, pertsona horietako edozeinek hirugarrenekin hartutako betebeharrak direla-eta, baldin eta halakoak elkartearen izenean eta horren kontura jardun dela adierazi badu.\n– Aurreko paragrafoetan azaldutakoa horrela bada ere, elkarteak berak erantzungo du zuzenean, eta ez sustatzaileek eta elkartekideek, honako kasu hauetan:\nElkartea eratzeko eta Euskal Autonomia Erkidegoko Elkarteen Erregistro Orokorrean inskribatzeko beharrezko jarduketak direnean, edo jarduera hasteko egintzak direnean, azken horiek inskripzio aurreko fasean egiteko aurreikusita badaude estatutuetan edo eraketa-aktan.\nInskripzioa elkartea eratu eta hurrengo hilabetearen barruan eskatzen denean eta Batzar Nagusiak, inskripzioa egin ondoko sei hilabeteko epean, hartu diren betebeharrak onartzen dituenean.\n– Inskribatuta dauden elkarteek zuzeneko erantzukizuna izango dute hartu dituzten betebeharrak direla-eta; une bakoitzean dituzten zein etorkizunean izango dituzten ondasun guztiekin egingo diote aurre erantzukizun horri.\n– Elkartekideek ez dute erantzukizun pertsonalik izango inskribatuta dagoen elkarte baten betebeharrak direla-eta; horrekin, ordea, ez da alde batera uzten lege honen 18. artikuluan ezarritakoa.\n– Elkarteen beharrezko organoak hauek dira:\nBatzar Nagusia: elkartearen gobernu-organo gorena da, eta elkartekide guztiek osatuko dute.\nElkarteko presidentea: elkartearen ordezkaritza-organoa da; orobat, eta estatutuetan berariaz kontrakorik xedatzen ez bada, bera izango da Batzar Nagusiko buru, eta kide anitzeko gobernu-organoko buru ere bai, baldin eta elkarteak azken hori eratzen badu.\nElkarteko idazkaria: ziurtatzeko ahalmena dauka; eta estatutuetan berariaz kontrakorik xedatzen ez bada, batzar nagusian beteko ditu esleituta dituen eginkizunak, eta kide anitzeko gobernu-organoaren bileretan ere bai, baldin eta elkarteak azken hori eratzen badu.\nElkarteko diruzaina: ekonomia-baliabideen zaintzaz arduratuko da, eta, orobat, lege honetan eta elkarteei aplikatu beharreko gainerako arauetan ezarritako aurrekontu- eta kontabilitate-betebeharrak betetzeaz. Diruzaintza-eginkizuna elkarteko idazkariak bete dezake.\n– Estatutuetan, kide anitzeko gobernu-organo bat egotea aurreikus daiteke: Zuzendaritza Batzordea edo antzeko izenen bat hartuko luke, eta elkartea zuzentzeko eta kudeatzeko eginkizunak beteko lituzke.\n– Estatutuetan, beste organo batzuk egotea ere aurreikus daiteke, bakoitzari esleitzen zaizkion eginkizunekin; baina eginkizunok ezin izango dira inola ere lege honek Batzar Nagusiari jartzen dizkionak izan.\n– Batzar Nagusia elkarteko organo subiranoa da eta haren borondatea adierazteko organoa; elkartekideek osatuko dute, eta erabakiak hartzeko, gehiengoaren edo barne-demokraziaren printzipioa erabiliko da, elkartearen estatutuetan ezartzen denaren arabera. Elkartearen estatutuetan, elkartekide ez diren hirugarrenek Batzar Nagusian parte hartzeko aukera jaso daiteke, hirugarren horiek elkarteari bere jardunean laguntzen badiote.\n– Estatutuetan askatasun osoz arautu daiteke Batzar Nagusiaren barne-funtzionamendua, baina betiere artikulu honen edukia errespetatu behar da.\n– Batzar Nagusiari dagozkio honako hauek, eta hari baino ez:\nUrteko kontuak eta hurrengo ekitaldiko aurrekontua aztertzea eta onestea.\nPresidentea, idazkaria eta diruzaina hautatzea eta kargugabetzea, bai eta kide anitzeko gobernu-organoko kideak ere, horrelakorik balego; halaber, kide anitzeko organoa gainbegiratu eta kontrolatuko du.\nBeste elkarte batzuekin federazioa edo konfederazioa osatzea, edo halakoren batetik ateratzea.\nOndasun higiezinen erabilera edo besterentzea onestea.\nHalakorik bada, gobernu-organoko kideen ordainsariak erabakitzea.\nOhiko kuotak eta kuota bereziak zehaztea, nahiz eta Batzar Nagusiak ahalmen hori gobernu-organoaren esku utz dezakeen, erabaki adieraziaren bidez.\nElkartekideei elkartea behin betiko utzarazteko erabakia hartzea.\nEstatutuek Batzar Nagusiari esleitzen dizkioten beste eskumen guztiak.\n– Elkarteak beti izan behar du gobernu-organo bat, eta hori elkarteko presidentea bera izan daiteke, edo kide anitzeko organo bat –Zuzendaritza Batzordea edo antzeko izenen bat hartuko du–, edo Batzar Nagusia bera, gobernu-organo gisa eratuta.\n– Estatutuetan beste ahalmen batzuk eslei dakizkiokeen arren, gobernu-organoari dagokio elkartearen ohiko zuzendaritza eta kudeaketa, Batzar Nagusiak ematen dituen jarraibideen arabera eta batzar horren ikuskaritza eta kontrolaren pean.\n– Elkartekideak soilik izan daitezke gobernu-organoko kide. Batzar Nagusiak hautatu ondoren, kargua onartzen duenean edo hartaz jabetzen denean bihurtuko da elkartekidea gobernu-organoko kide.\n– Gobernu-organoko kide izateko, eta estatutuetan beste betekizun batzuk ezarri badaitezke ere, ezinbesteko betekizunak hauek izango dira: adinduna izatea, eskubide zibilen erabilera osoa izatea eta indarrean dagoen legedian ezartzen diren bateraezintasun-egoeretakoren batean ere ez egotea. Ezin dira organo horretako kide izan konkurtsopekoak eta kargu publiko edo pribatuak betetzeko gaitasungabetuta daudenak. Batzar Nagusia gobernu-organo gisa eratzen denean, paragrafo honetan ezartzen diren betekizunak betetzen dituzten elkartekideek bakarrik bete ahal izango dituzte zuzendaritzako eta kudeaketako eginkizunak.\n– Gobernu- eta ordezkaritza-organoetako kide edo titularrek, bai eta elkartearen izenean eta haren ordezkari gisa jarduten diren pertsona guztiek ere, elkartearen, elkartekideen eta hirugarrenen aurrean erantzun behar dute, eragin dituzten kalteengatik eta dolo, erru edo axolagabekeriazko egiteek ekarritako zorrengatik.\n– Aurreko paragrafoan aipatzen diren pertsonek, eta paragrafo horretan zehazten diren kasuetan, erantzukizun zibil eta administratiboa izango dute beren eginkizunak betetzerakoan izandako egite eta ez-egiteengatik, bai eta hartu dituzten erabakiengatik ere –pertsona bakarreko organoa izanez gero–, edo aldeko botoa eman dieten erabakiengatik ere –kide anitzeko gobernu-organorik egonez gero–. Horretaz guztiaz gainera, erantzukizun penalik izatea ere gerta liteke.\n– Aurreko bi paragrafoetan adierazitako kasuetan, erantzukizuna ezin bazaio egotzi paragrafo horietan zehazten diren pertsonetako inori, pertsona horiek guztiek erantzukizun solidarioa izango dute, salbu eta egiazta badezakete ez zutela egintza horiek onetsi eta betearazterakoan parte hartu edo egintza horien aurka zeudela argi utzi bazuten.\n– Presidenteak edo, hala badagokio, kide anitzeko gobernu-organoko gainerako kideek beren karguagatik ordainsariak jaso ahal izateko, hori berariaz jaso behar da estatutuetan. Batzar Nagusiak erabakiko du ordainsarien zenbatekoa, iraupena eta ordainsariari lotutako beste guztia, eta hori dena urteko kontuetan islatu behar da.\n– Orobat, Batzar Nagusiak ordezkaritza- eta gobernu-organoetako kideei zein beste edozein elkartekideri dietak eta froga daitezkeen gastuak ordaintzea erabaki dezake, eta ez da beharrezkoa aukera hori estatutuetan berariaz jasota egotea.\n– Estatutuetan zehazten diren baldintzetan eta moduan, ordezkaritza- eta gobernu-organoetako kideek ordainsari egokia jaso ahal izango dute, organo horietako kide izate hutsagatik dagozkien eginkizunez bestelako zerbitzuak egiteagatik.\nMota guztietako jarduera ekonomikoak aurrera eraman, elkartearen helburuak lortze aldera edo helburuok jadetsi ahal izateko baliabideak batze aldera.\nMota guztietako ondasunak eskuratu, eduki eta erabili, edozein tituluren bidez; orobat, klase guztietako egintzak, kontratuak eta negozio juridikoak egin. Jarauntsiak eta legatuak inbentario-onuraren arabera onartuko dira.\nHerri-erakundeekin elkarlanean aritu politika sektorialak eta jarduketa-programak diseinatu, gauzatu eta ebaluatzen, baita herri-administrazioekin lankidetza-hitzarmenak egin ere.\nLegeen edo elkartearen estatutuen araberako edozein akzio egikaritu.\n– Elkarteak ondoko liburuak izan behar ditu, eguneratuta eta Euskal Autonomia Erkidegoko Elkarteen Erregistro Orokorrak behar bezala legeztatuta:\n– Elkartea eratzen duten sortzaileak eraketa-akta sinatzen den unetik bertatik izango dira elkartekide. Akta horri sortze-gutun izaera eman ahal izango zaio; horrela bada, estatutuetan zehaztuko da zein den beste pertsona batzuek geroago elkartekide sortzaile bihurtzeko izango duten epea.\n– Elkartekide izan nahi dutenak elkartekide gisa onartzeko baldintzak eta betekizunak estatutuetan ezarriko dira. Elkarte batean sartzeko, estatutuetan ezartzen den organo eskudunak aurretik onartu egin behar du sartze hori.\n– Estatutuetan hainbat elkartekide mota ezarri ahal izango dira, bakoitza bere eskubide eta betebeharrekin.\n– Beste batzuen artean, elkartekide mota hauek ezar daitezke:\nEskubide eta betebehar guztiak dituzten pertsonak:\nortzaileak: eraketa-akta izenpetu duten pertsonak.\nKide osoak: kide-kopurua estatutuetan bertan mugatuta duten elkarteetako kideak.\nKide arruntak: elkartekide diren gainerako pertsonak, aurreko sail bietan ez daudenak.\nBoluntarioak: beren jarduna borondatez eta eskuzabaltasunez eskaintzen duten pertsonak, edo lankidetza pertsonala eskuzabaltasunez eta iraunkorki eskaintzen dutenak; gerta daiteke boluntario batzuek elkarte bati laguntzea eta, aldi berean, elkarte horretako kide ez izatea.\nEskubide eta betebeharrak estatutuek mugatuta dituzten pertsonak:\nBabesleak: elkarteari batez ere diru-baliabideak ematen dizkioten pertsonak.\nOhorezkoak: hala izendatutako pertsonak, elkartearen aburuz dituzten ezaugarri, meritu eta inguruabarren arabera.\nGazteak: 14 urte baino gehiago izanik, elkartean sartzeko haien gaitasuna osatu behar duten pertsonen adostasuna –agiri bidez egiaztatua– behar duten elkartekideak; batzar nagusian hitza eta boto-eskubidea izan badezakete ere, ezin dute zuzendaritzako kargurik hartu.\nHaurrak: 14 urtetik beherako pertsonak, elkartean dituzten eskubideak erabiltzea eta betebeharrak betetzea haien legezko ordezkariei badagokie ere.\n– Elkartekide-izaera ezin da eskualdatu, salbu eta estatutuetan kontrakoa aurreikusten bada.\n– Elkartekide guztiek, gutxienez, ondoren aipatzen diren eskubideak dituzte, eta eskubideok elkartearen estatutuetan ezartzen denari jarraiki erabili behar dituzte. Eskubidea dute:\nBoto-eskubidea erabiltzeko. Elkartekide bakoitzak gutxienez boto bat du Batzar Nagusian eta hauteskunde-prozesuetan.\nElkartearen jardueretan parte hartzeko.\nBatzar nagusietara deituak izateko, bilkurotara joatea eta horko eztabaidetan parte hartzea.\nElkartearen gobernu- eta ordezkaritza-organoen osaeraren gaineko informazioa, bai eta haien jardueraren nondik norakoei eta kontuen egoerari buruzkoa ere, jasotzeko.\nBazkideen liburu, akta-liburu eta kontu-liburuetara jotzeko, datu pertsonalak babesteko araudian aurreikusitako moduan.\nElkarteko edozein karguren gaineko bozketetan botoa emateko eta hautagai izateko.\nElkartean edozein unetan baja hartzeko, hartutako eta bete gabeko konpromisoak betetzekotan betiere.\nElkarteak hartutako erabakiak aurkaratzeko eta horien ondoriozko erantzukizuna eskatzeko.\nHaien aurkako zehapen-neurririk hartu aurretik entzunak izateko, bai eta neurri horiek hartzeko bidea eman duten egintzen berri jasotzeko ere. Zehapenik ezarriz gero, zehapen hori ezartzeko erabakiak arrazoitua izan behar du.\n– Estatutuetan, boto-eskubidea ordezkatzeko edo eskuordetzeko araubidea jaso daiteke, eta posta bidezko botoa ere bai.\n– Estatutuetan, boto haztatu edo kualifikatuaren erabilera ezar daiteke.\nElkartearen xedeak bere egitea eta horiek lortzen laguntzea.\nEstatutuen arabera elkartekide bakoitzak ordaindu behar dituen kuotak, derramak eta bestelako ekarpenak ordaintzea.\nEstatutuetan xedatutakotik elkartekideari dagozkion gainerako betebeharrak betetzea.\nElkarteko gobernu-organoek balio duen eran hartutako erabakiak ontzat hartzea eta betetzea.\n– Estatutuetan zehaztuko da zein diren arau-hausteak eta horien zehapenak, baina zehapen horiek eginbeharrak ez betetzeagatik bakarrik ezar daitezke; orobat, estatutuetan zehaztuko dira zehapen-espedienteen instrukzioa egiteko eta espedienteok ebazteko prozedura eta organo eskudunak, eta organo horietako kideak pertsona desberdinak izango dira.\n– Zehapenak ezarri aurretik, interesdunari entzun behar zaio beti, eta zehapena ezartzeko erabakiak arrazoitua izan behar du.\n– Elkartea behin betiko edo aldi baterako utzarazteko zehapenaren aurka beti aurkez daiteke errekurtsoa Batzar Nagusian.\n– Estatutuen aldaketa helburu horretarako berariaz antolatuko den batzar nagusi berezian erabakiko da.\n– Aldaketa horrek Euskal Autonomia Erkidegoko Elkarteen Erregistro Orokorrean inskribatzen den unetik aurrera bakarrik izango ditu ondorioak fede oneko hirugarrenei dagokienez.\n– Elkartekideentzat, onesten diren unetik bertatik izango dituzte ondorioak gainerako aldaketek, estatutuetan agertzen diren prozeduren arabera. Hala eta guztiz ere, erregistroari jakinarazi egin beharko zaizkio aldaketa horiek, publizitate-ondoreetarako bakarrik.\nEstatutuetan ezartzen den epea edo baldintza bete izana.\nLegez ezartzen den gutxieneko elkartekide kopurua ez izatea. Nolanahi ere, gutxieneko kopuru hori osatzeko epe bat aurreikus daiteke estatutuetan; epea urtebetekoa izango da, gehienez, azken baja gertatzen denetik kontatzen hasita.\nElkartearen xedeak betetzeko ezintasuna.\n– Desegiteak likidazio-prozesua abiaraziko du, baina elkarteak nortasun juridikoa gordeko du likidazioa amaitu bitartean.\n– Likidatzaileak izendatzeko araubidea estatutuetan bertan arautu daiteke. Baina estatutuetan ez bada horrelakorik egiten, Batzar Nagusiak izendatuko ditu likidatzaileok, desegite-erabakian bertan. Aurreko kasu bietako bat ere gertatzen ez bada, gobernu-organoko kideak izango dira likidatzaileak.\nLikidazio-balantzea prestatzea eta egun horretan elkarteak dituen ondasun-eskubideen inbentarioa eguneratzea.\nOndarea osorik mantentzen dela zaintzea, horretarako beharrezkoak diren egintza guztiak eginez.\nAmaitu gabe dauden eragiketak amaitzea, eta likidazioarekin lotura zuzena duten eta likidaziorako beharrezkoak diren beste eragiketa guztiak egitea.\nZorrak ordaintzea eta elkarteak bete gabe dituen betebeharrak betetzea.\nKredituak kobratzea eta elkartearen titulartasuneko eskubideak exijitzea.\nElkartearen ondasun eta eskubideak diru bihurtzea, hori egiteari egoki irizten bazaio.\nSobera den ondarea estatutuen eta Batzar Nagusiak adosten duen eran aplikatzea. Nolanahi ere, aintzat hartu beharko da lege honetako 22. artikuluan aurreikusitako eskubidea.\nEuskal Autonomia Erkidegoko Elkarteen Erregistro Orokorrean egindako idazpenak deusezta daitezela eskatzea.\n– Elkarteak kaudimenik ez badauka, presidenteak edo, hala badagokio, likidatzaileek konkurtso-prozedura sustatu behar dute, berehala, eskumena duen epailearen aurrean.\n– Likidatzaileek, beren eginkizunak betetzeko egindako lana dela-eta, elkartekideen eta hirugarrenen aurrean erantzun behar dute, lege honetan gobernu-organoko kideentzat ezartzen diren baldintza beretan.\n– Sobera den ondarea likidazio-balantzearen ondoren geratzen diren ondasun-eskubide guztiek osatuko dute, eta estatutuetan aurreikusita dauden erabileretarako edo irabazi-asmorik gabeko erakunde publiko edo pribatuentzat erabiliko da, Batzar Nagusiak erabakiko duen eran.\n– Estatutuetan edo desegite-erabakian ez bada zehatz eta banakatuta adierazten zein erakundek jasoko duen geldikina, elkarte edo irabazi-asmorik gabeko beste erakunde jakin batzuei esleituko zaie hura, hau da, elkartearen xede berberak edo antzekoak dituzten eta xede horiek desegin den elkartearen udalerri berean, lurralde historiko berean edo Autonomia Erkidegoan betetzen dituztenei.\n– Elkarteek beste batzuekin bat egin dezakete, bi eratara: bi elkartek edo gehiagok elkarte berri bat eratuz, edo aurretik baden elkarte batek beste bat edo batzuk xurgatuz.\n– Bat-egitearen inguruko egintzetarako batzar nagusi berezira deitu behar da, soilik xede horretarako, eta deialdia elkarte interesdunek egin behar dute. Batzar horretan izan beharreko quoruma eta gehiengoen araubidea elkartea desegiten den kasurako aurreikusitako berak izango dira.\n– Bat egiteko prozesuetan ez dago likidazio-fasearen beharrik: elkartearen ondasun, eskubide eta betebehar guztiak sortu den elkarte berriari edo elkarte xurgatzaileari eskualdatzen zaizkio. Bat egiteko betekizunak eta prozedura estatutuetan gara daitezke.\n– Bat egiteko erabakia Euskal Autonomia Erkidegoko Elkarteen Erregistro Orokorrari jakinaraziko zaio, eta erregistroak bere kabuz deuseztatuko ditu bat egin duten elkarteen idazpenak edo xurgatu den elkartearenak edo elkarteenak.\n– Elkarte oro lege honen menpeko ez den elkarte-izaerako erakunde bihur daiteke, erakunde horren berariazko legediak ezartzen dituen betekizunak betez gero.\n– Eraldaketarako erabakia hartzeko, batzar nagusi berezira deitu behar da, soilik xede horretarako. Batzar horretan izan beharreko quoruma eta gehiengoen araubidea elkartea desegiten den kasurako aurreikusitako berak izango dira.\n– Eraldaketan ez dago likidazioaren beharrik. Eraldaketarako betekizunak eta prozedura estatutuetan gara daitezke.\n– Eraldaketarako erabakia Euskal Autonomia Erkidegoko Elkarteen Erregistro Orokorrari jakinaraziko zaio; erregistroak bere kabuz deuseztatuko du eraldatu den elkartearen idazpena, eta espediente hori eskumena duen erregistroari helaraziko dio.\n– Lege honen menpeko ez den elkarte-izaerako erakunde oro Euskal Autonomia Erkidegoko Elkarteen Erregistro Orokorrean inskriba daitekeen elkarte bihur daiteke, baldin eta erakunde horren berariazko legedian horrela jasota badago eta legedi horretan zein lege honetan aurreikusitako betekizun eta prozedurak betetzen baditu.\n– Euskal Autonomia Erkidegoko Elkarteen Erregistro Orokorra justizia arloan eskumena duen Eusko Jaurlaritzako sailari atxikita dago, bakarra da eta lurralde-bulegoetan deskontzentra daiteke.\n– Euskal Autonomia Erkidegoko Elkarteen Erregistro Orokorra doakoa eta publikoa da. Publikoa da idazpenen edukiari eta elkarteen estatutuei dagokienez, bai eta erregistro-orrien edukiarekin lotura zuzena eta hur-hurrekoa duten eta erregistroan gordailutu diren agiriei dagokienez ere, eta edozein pertsona edo erakunde publiko edo pribatuk jo dezake erregistro orokorrera.\n– Erregistroaren publizitaterako, erregistro-orriko idazpenen edukiaren gaineko ziurtagiria eman daiteke; bestela, idazpen horiek, elkartearen estatutuak edo aurreko paragrafoan aipatu diren agiriak erakutsi egin daitezke edo horien kopia eman; orobat, bitarteko informatikoak edo telematikoak ere erabil daitezke. Edozein bide erabiltzen dela ere, datu pertsonalen babesari dagokionez indarrean dagoen legedian aurreikusitakoa bete behar da.\n– Elkarte bakoitzeko, erregistro-orri bat irekiko da, bai eta protokolo bat ere; protokolo horretan jasoko dira erakunde hori dela-eta sortzen diren agiri guztiak.\n– Euskal Autonomia Erkidegoko Elkarteen Erregistro Orokorrean, erregelamendu bidez ezartzen den moduan, egintza hauek inskribatu behar dira:\nHerri-onura aitortzea eta ezeztatzea.\nPresidentearen, idazkariaren, diruzainaren eta, halakorik badago, kide anitzeko gobernu-organoko kideen izendapena, bai eta horietan guztietan izan daitezkeen aldaketak ere.\nFederazioetan eta konfederazioetan sartzea edo baja hartzea.\nDesegitea, bat-egitea edo eraldaketagatik edo beste erregistro batera aldatzeagatik gertatzen den baja.\n– Elkarteen idazpenetan beste ohar hauek ere jaso daitezke:\nElkartearen ordezkaritzak edo bestelako establezimenduak ireki eta ixteari buruzko oharrak.\nInskribatuta dauden elkarteen gaineko ebazpen judizialei buruzko oharrak, ebazpen horiek erregistroan inskribatu beharreko egintzei eragiten badiete.\nElkarte barruko auziak direla-eta zerbait jasota uzteko egiten diren behin-behineko idazpenei buruzko oharrak.\n– Inskribatu beharreko egintzen gaineko erabakiak erregistro orokorrari jakinarazi behar zaizkio, erabakiok hartu eta hilabeteko epean.\n– Elkarte baten eraketa inskribatzeko eskabidearekin batera, honako hauek aurkeztu behar dira: eraketa-akta, sustatzaile guztiek sinatuta; estatutuak, presidenteak eta idazkariak sinatuta, eta ordezkaritza- eta gobernu-organoak osatzen dituzten pertsonen izenak.\n– Inskripzioak, gehienez ere, hiru hilabeteko epean egin behar dira, beharrezkoak diren agiri guztiak Euskal Autonomia Erkidegoko Elkarteen Erregistro Orokorrean aurkezten direnetik aurrera zenbatuta. Epe hori igaro bada eta ez bada ebazpen adierazirik jakinarazi, eskaera onartu egin dela ulertuko da.\n– Eskabidean edo harekin batera aurkeztutako agirietan akats formalik aurkitzen bada, edo elkartearen izena beste izen inskribatu bat bezalakoa bada edo akats edo nahasmendurik sorraraz badezake, edo izena marka erregistratu edo ezagun bat bezalakoa bada –haren titularrak berak eskatuta edo haren baimenarekin izan ezik–, inskripzioa egiteko epea eten eta 10 eguneko beste bat irekiko da aurkitu diren akatsak zuzentzeko.\n– Eskaera egiten duen erakundea ez badago lege honen aplikazio-eremuan edo ez bada elkarte bat, erregistro orokorrak, erakunde horri entzun ondoren, ezezkoa emango dio inskribatzeari, eta eskatzaileari adieraziko dio zein den erakunde hori inskribatzeko eskumena duen erregistroa edo administrazio-organoa. Ezezkoa arrazoitua izango da beti.\n– Elkartearen eraketan ez-zilegitasun penalaren zantzu arrazionalik aurkitzen bada, organo eskudunak ebazpen arrazoitua emango du eta agiri guztiak Ministerio Fiskalari edo jurisdikzio-organo eskudunari helaraziko dizkio; orobat, horren guztiaren berri emango dio erakunde interesdunari, etaeten egingo du administrazio-prozedura harik eta ebazpen judizial irmorik egon arte. Elkartearen jardueretan ez-zilegitasun penalaren zantzu arrazionalik hautemanez gero ere, berdin jokatuko da.\n– Euskal Autonomia Erkidegoak aitortu eta babestu egiten du elkarteek gizartearen integraziorako duten balioa eta gizartearen barruan betetzen duten eginkizuna, elkarteen bidez herritarrek parte hartzen baitute interes orokor edo partikularreko gaietan, eta hainbat balio zibiko gauzatzen, hala nola elkartasuna, altruismoa, eskuzabaltasuna eta aniztasuna.\n– Euskal Autonomia Erkidegoko herri-administrazioek elkartegintza sustatuko dute eta interes orokorreko xedeak dituzten elkarteen garapena bultzatuko dute, bai eta elkarte horien batasunen, federazioen eta konfederazioena ere, betiere herri-botereekiko duten askatasuna eta autonomia errespetatuz.\n– Herri-erakundeek, zeinek bere lurralde-eremuan, herritarren parte-hartzea sustatzeko, bultzatzeko eta babesteko politika, egitura eta neurriak garatuko dituzte.\n– Euskal Autonomia Erkidegoko Elkarteen Erregistro Orokorrean inskribatuta dauden elkarteek laguntza ekonomikoak eta diru-laguntzak jaso ahal izango dituzte jarduera eta proiektu jakinak gauzatzeko.\nBeren agiri guztietan "Eusko Jaurlaritzak herri-onurakotzat aitortua" aipamena erabiltzeko eskubidea.\nUne bakoitzean indarrean dagoen araudiak ezartzen dituen eskubide, onura eta salbuespenez –ekonomikoak, administratiboak, zergen arlokoak eta sozialak– gozatzeko eskubidea.\nDoako laguntza juridikoa jasotzeko eskubidea, berariazko legediak ezartzen dituen baldintzetan.\nEntzunak izateko eskubidea, eragindako herritarrak biltzen edo ordezkatzen dituzten neurrian, bai elkarteen xedeekin lotura zuzena duten izaera orokorreko xedapenak prestatzerakoan, bai elkarteentzat garrantzi berezia duten planak eta programak prestatzerakoan, betiere elkarteoi entzuteko administrazio eskudunak ezartzen duen prozeduraren arabera.\n– Herri-onurakotzat aitortu diren elkarteek aurreko ekitaldiari dagozkion urteko kontuak aurkeztu behar dituzte Euskal Autonomia Erkidegoko Elkarteen Erregistro Orokorrean, ekitaldi hori amaitu eta hurrengo sei hilabeteen barruan; horrekin batera, ekitaldi horretan elkarteek burutu dituzten jarduerak deskribatzen dituen txosten bat ere aurkeztu behar dute.\n– Urteko kontu horiek elkarteek duten ondarearen eta finantza-egoeraren irudi fidela eman behar dute, bai eta elkarteek izan dituzten sarrera publikoen eta pribatuen jatorria, zenbatekoa, erabilera eta aplikazioa islatu ere.\n– Herri-onurako elkarteek, orobat, Herri Onurako Elkarteen Babesletzak beren jarduerei eta funtzionamenduari buruz eskatzen dizkien informazio eta agiri guztiak eman behar dizkiote babesletzari.\n– Herri-onura diskrezionaltasunez aitortuko da, elkarteak aurrera eramandako xedeek eta jarduerek jasotzen duten balorazioaren arabera.\n– Eusko Jaurlaritzak egingo du herri-onuraren aitorpena, Jaurlaritzaren Kontseiluak onetsitako dekretu baten bidez. Dekretu-proposamena gaiaren arabera dagokien sailek eta, betiere, justiziaren arloan eskuduna den sailak egingo dute, eta azken sail horrek izapidetuko ditu bai prozedura eta bai hartan sor daitezkeen auzi guztiak.\n– Herri-onuraren aitorpena ezeztatu egin daiteke, Eusko Jaurlaritzaren dekretu baten bidez eta elkarteari entzun ondoren. Ezeztatu egingo da baldin eta ez bada egiaztatzen aitorpen hori ahalbidetu zuten betekizunak betetzen jarraitzen dela, edo elkarte mota horrek dituen betebeharretan ez-betetze larri eta errepikatua gertatzen bada.\n– Erregelamendu bidez garatuko da herri-onura aitortzeko prozedura eta, hala badagokio, aitorpen hori ezeztatzeko prozedura. Erregelamendu bidez ezarritako epea amaitzen bada eta ez badago ebazpen adierazirik, eskaera ezetsitzat joko da.\n– Herri-onuraren aitorpenaren adierazpena eta ezeztapena Euskal Herriko Agintaritzaren Aldizkari Ofizialean argitaratuko dira.\n– Herri Onurako Elkarteen Babesletzak aholkua eta laguntza teknikoa emango die elkarteei, eta elkarteon jarraipena egingo du.\n– Honakoak dira babesletzaren eginkizunak:\nInskribatuta dauden elkarteei aholkularitza eta informazioa ematea herri-onuraren aitorpena lortzeko beharrezkoak diren betekizunei eta prozedurari buruz, bai eta aitorpen horrek dituen ondorio guztiei buruz ere.\nHerri-onura aitortzeko oinarri izan ziren betekizun guztiak benetan mantentzen direla zaintzea.\nElkarte horien izatearen, xedeen eta jardueren berri jendartean zabaltzea, gizarteak eta interesdunek ezagut ditzaten.\nElkarte horiek Euskal Autonomia Erkidegoko Elkarteen Erregistro Orokorrean aurkeztu dituzten agiriak aztertzea eta agirion jarraipena egitea.\nHerri-onurako elkarteei aplikagarri zaizkien funtsezko araudirako eta zerga-araudirako aldaketak bultzatzea herri-administrazio eskudunen aurrean, aldaketa horiek egitea komeni dela uste denean.\n– Babesletza Euskal Autonomia Erkidegoko Administrazio orokorrak gauzatuko du, justizia arloan eskuduna den sailaren bitartez. Sail horrek lankidetza eta laguntza eskatu ahal izango die elkarteek diharduten sektorean eskumenak dituzten sailei.\n– Elkarteek, beren xedeak hobeto lortzearren, federazioak era ditzakete, lurraldea edo sektorea oinarri hartuta. Federazioek, irizpide berberen arabera, konfederazioak era ditzakete elkarrekin batuz. Orobat, elkarteak libre dira beren artean edo beste edozein erakunderekin batzeko edo elkartzeko.\n– Lege honetan elkarteei buruz jasotzen diren aipamenak, bai elkarteen eraketa eta funtzionamenduari buruzkoak, bai eta beste edozein aldiri buruzkoak ere, berdin ezarriko zaizkie federazioei, konfederazioei eta elkarteek era ditzaketen bestelako batasunei.\n– Herritarrei herri-arazoetan parte hartzeko bidea emango dien herri-administrazioen eta elkarteen arteko lankidetza bermatzeko, elkarteen kontseilu sektorialak eratu ahal izango dira, jardute-eremu jakinetan kontsulta-, informazio- eta aholku-organo izan daitezen.\n– Elkarteen kontseilu sektorialak herri-administrazioen eta elkarteen ordezkariek osatuko dituzte, eta gaian aditu direnak ere har ditzakete barnean.\n– Kontseilu hauen sortzea, osaera, eskumenak, jarduera-araubidea eta behin betiko atxikitzea erregelamendu bidez eta sektore bakoitzerako erabakiko dira.\n– Sortzea eta iraungitzea.\nPertsona juridiko publikoek fundazioak eratzeko, baimena eman beharko du gobernu-organo eskudunak, kasuan kasuko erabakia hartu baino lehen, eta erakunde bakoitzean ogasunaren eta araubide juridikoaren arloan eskudunak diren organoek aldeko txostenak egin eta gero.\nPertsona juridiko publiko batek fundazio bat eratzeari edo fundazioan parte hartzeari buruzko espediente administratiboan, memoria bat sartu beharko da, besteak beste behar adina justifikatzeko zer dela-eta uste den hobeto lortuko direla interes orokorreko helburuak fundazio baten bitartez, indarrean dagoen legerian jasotako beste forma juridiko publiko edo pribatu batzuen bitartez baino.\nEspediente horretan memoria ekonomiko bat ere erantsi beharko da, iritzia emateko ea hasieran aurreikusitako zuzkidura behar adinakoa den, bai eta fundazioaren jarraipena bermatzeko beharrezkoak diren etorkizuneko aurrekontu-konpromisoei buruzko iritzia emateko ere. Espedientean, gainera, estatutuen zirriborro bat ere erantsiko da, aldez aurretik Euskal Autonomia Erkidegoko Fundazioen Babesletzaren eta Erregistroaren oniritzia jasota.\nEuskal Autonomia Erkidegoko Fundazioen Babesletzak eta pertsona juridiko publiko bakoitzaren kontratazio eta funtzio publikoko organo eskudunek zainduko dute fundazio horiek egindako kontratazioak kontratu publikoei buruzko legeriari atxikitzen zaizkiola, bai eta nolanahi ere publizitate- eta lehia-printzipioei ere. Orobat zainduko dute berdintasun-, merezimendu-, gaitasun- eta publizitate-printzipioei jarraituko zaiela langileak aukeratzeko deialdietan.\nZuzenean nahiz zeharka merkataritza- edo industria-jarduerak egiten dituzten pertsona juridiko publikoek eratuta daudenean edo horiek partaide dituztenean, fundazioek lehia askearen printzipio eta arauei jarraiki jardungo dute.\n– Erakunde instrumentalek eratutako fundazioak.\nIkus: AGINDUA, 2018ko apirilaren 12koa, Gobernantza Publiko eta Autogobernuko sailburuarena, zeinaren bidez zehazten eta onartzen baitira formatu digital edo telematikoko zenbait inprimaki, fundazioek eta onura publikoko elkarteek erabil ditzaten, urteko kontua\nGaratutakoa: 145/2008 DEKRETUA, uztailaren 29koa, Euskal Autonomia Erkidegoko Elkarteen Errolda Nagusiaren Erregelamendua onartzen duena.\nIkus: 151/2016 DEKRETUA, azaroaren 2koa, Donostiako Asociación Arrats: prevención, atención y resocialización integral de colectivos desfavorecidos elkartea onura publikokoa dela aitortzeko dena.\nGaratutakoa: 146/2008 DEKRETUA, uztailaren 29koa, Onura Publikoko Elkarteei eta beren Babesletzari buruzko Erregelamendua onartzen duena.\nZuzendutakoa: HUTSEN ZUZENKETA, ondoko legearena: "7/2007 Legea, ekainaren 22koa, Euskadiko Elkarteei buruzkoa".


Udalak 38.900 euroko diru-laguntza hitzarmena sinatuko du Eibar Merkataritza Gune Irekiarekin - etakitto.eus\nUdalak 38.900 euroko diru-laguntza hitzarmena sinatuko du Eibar Merkataritza Gune Irekiarekin\nUdalak Eibar Merkataritza Gune Irekia elkartearekin lankidetzan jardungo du aurten ere eta 38.900 euroko diru-laguntza emango dio, hirian merkataritza sustatzeko jardueren urteko planarekin aurrera egin dezan. Lankidetzarako hitzarmena laster sinatuko dutela aurreratu dute eta, horrekin batera, Udalak diruz lagunduko dituen jarduerak zeintzuk izango diren zehaztu dituzte: saltokietako titularrei eta langileei Salmenta Teknikarien profesionaltasun-ziurtagiriari lotuta dagoen etengabeko prestakuntza ematea; Eusko Jaurlaritzak urtero merkatarien lanbide-esperientzia baloratzeko egiten duen deialdiaren barruan, dendarien gaitasuna aitortzeko ekintzak; eta merkataritza-jarduerak aktibatzeko zein tokiko kontsumoa sustatzeko ekintzak.\nAna Telleria Ekonomiaren Garapen, Enplegu eta Berrikuntzako zinegotziaren berbetan, “horrelako akordioek agerian uzten dute Eibarko Udalak gure hiriko merkataritza-sarearekin duen konpromisoa irmoa dela, eta egoerak hala eskatzen duen kasuetan emandako zenbatekoak handitu ere egiten direla. Gainera, horrela, merkataritza-jarduera sendotzeaz gain, eibartarrei mesede egiten diegu, erosketak egiteko erraztasunak emanez. Ildo horretan lanean jarraituko dugu, tokiko eta kalitatezko merkataritzaren alde”.\n2020an egindako jarduerekin pozik\nAurtengo diru-laguntza hitzarmenaren berri emateaz gain, Udalaren diru-laguntzarekin 2020an egindako jardueren inguruko balantzea egin du Eibar Merkataritza Gune Irekiak. Merkataritzan prestakuntza eta enplegua sustatzeko kanpaina, belaunaldien arteko erreleboa, merkataritzara bideratutako ekintzailetza sustatzea, Umeak Eskolara eta Diru-laguntzak Ikasleei kanpainak eta udaberrian eta Gabonetan egindako erosketa-bonuen kanpainak aipatu dituzte, besteak beste, baina batez ere Umeak Eskolara eta Diru-laguntzak Ikasleei kanpainekin iaz lortu zituzten “emaitza onak” nabarmendu dituzte, “familiei egindako ekarpenak bikoiztu egin zirelako eta tokiko merkataritzan izandako eragina nabarmen handitu zelako”.\nEmandako datuen arabera, Umeak Eskolara kanpainan 3.393 eskabide kudeatu ziren eta Diru-laguntzak Ikasleei programan, berriz, 1.409 eskabide. Diotenez, “iaz diru-laguntza hori bikoizteko hartu zen erabakiak asko lagundu die familiei, baita herriko merkatariei ere. Izan ere, denda eta saltokietako kontsumoari 670.000 euro inguruko ekarpena egin zion eta, horri esker, diru-sarrerak izan zituzten dendariek”.\nBestalde, alarma egoerak baldintzatu arren, erosketa-bonuen kanpainek oso harrera ona izan zutela azaldu dute: udaberrikoan salgai ipinitako 1.500 bonuak bi egunetan agortu ziren eta udazkeneko kanpainako 1.200 bonuak, berriz, egun bakarrean: “Erosketa-bonuen inpaktua 160.000 euro ingurukoa izan da eta horrek zuzen-zuzenean egin die mesede herriko merkatari txikiei”.\n« “Txopitea eta Pakea”, Udalaren aitortzarik gorena emango diote Maite Arroitajauregiri Aste Santuko neurriek bere horretan jarraituko dute »


Koltan - Wikipedia, entziklopedia askea.\nLowowo-ko koltan meategiak.\nKoltana - coltan ere deitua - kolunbita eta tantalita mineralez konposatutako mineral metaliko beltza eta opakua da. Koltana ez da elementu konkretu bati erreferentzia egiten dion izendapen zientifikoa. Izendapena bi mineralen izenen kontrakzioen batuketaren ondorioz sortzen da. Alde batetik, kolunbitak (COL),niobiozko oxidoa burdina eta manganesoa (Fe, Mn)Nb2O6, eta, beste aldetik, tantalitak (TAN), tantalozko oxido burdina eta manganesoa osatzen dute. Koltana bi elementuen arteko soluzio solidoa da. Hau da, bi mineral horiek proportzio mugagabeetan nahasi egiten dira. Koltana erlatiboki eskasa da naturan eta oso garrantzitsua bilakatu da azken urteotan, bere aplikazio teknlogokioak direla eta. Mineral bitxi batetik izatetik, mineral estrategiko bat izatera bihurtu da. Gailu elektroniko ia guztietan erabiltzen den minerala da koltana.\nKoltanaren ustiapen interesa tantalioa erauztean oinarritzen da batez ere; beraz, koltanaren balioak duen tantalita ehunekoaren - % 20 eta % 40 artean normalean - eta tantalitan dagoen oxidozko tantaloaren ehunekoaren - % 10 eta % 60 artean - mende dago.\n1 Koltanaren erabilera\n3 Koltanaren gerrak\n3.1 Orain arte hartutako neurriak\nKoltanaren erabilera[aldatu | aldatu iturburu kodea]\nElektronika alorrean, koltanaren tantaloa kondentsadore elektrikoak sortzeko erabiltzen da batez ere. Elementu horren abantaila garrantzitsuenak kondentsadoreetan, bere eraginkortasun bolumetrikoa (hauen tamaina guztiz minimizatuz) eta, bestetik, jasan dezakeen tenperaturak dira (-55 °C-tik 150 °C-ra). Ezaugarri hauekin lortzen dute beste materialezko kondentsadoreak, zeramikozkoak adibidez, atzean geratzea. Izan ere, potentzia altuko erresistentziak fabrikatzeko erabiltzen dute ere bai.\nElektronikaz aparte, tantalozko erabilera metalezko aleazioetan, produktu kimikoetan eta karburoetan handitu egin da. Tantalo duten aleazioak (% 2 eta % 12 artean), hegazkinetako motoreetan, turbina estatikoetan energia estatikoa sortzeko eta erreaktore nuklearretan erabiltzen dira.\nTelefono adimentsu baten barruan, tantalorako erabilera ezberdinak daude:\nGaur egungo mugikorretako baterien tamaina izugarri txikitu da tantaloaren ezaugarriak direla eta. Gainera, karga elektriko kantitate handia gorde ditzakete.\nTantalozko oxidoa argazki-kameren lente finagoak eta txikiagoak fabrikatzeko balio du.\nTantaloa eroale handiko materialak kontrolpean izaten laguntzen du, eta horri esker seinaleak arinago ailegatzen dira dispositiboan zehar.\nMikroprozesadorea ere bai tantaloz osatuta dago, txiparen barruan dauden transistoreen integritatea mantentzen laguntzen du eta.\nNiobiori (Nb) dagokionez, aleazio metalikoak egiteko erabiltzen dira. Hauek aeronautikan erabiliak dira, hala ere, beste propietate interesgarri bat dute: supereroankortasuna. Honek elektroiman potenteak sortzea ahalbidetzen du, non erresonantzia magnetikoa duten aparatuetan eta partikula-azeleragailuetan aplikatzen den.\nErreserben kokalekuei dagokionez, bi teoria guztiz kontrakoak daude. Teoria nagusiaren arabera, koltanezko erreserba handiena Afrikan dago, Kongoko Errepublika Demokratikoan (RDC), hain zuzen ere. Bertan munduko erreserben %80-a kokatzen dira. Denaren, Tantalum-Niobium International Study Centeren arabera, RDC-ko erreserba guztiak ez lirateke %9-ra ailegatuko, eta ez %80-ra esaten duten moduan ere. Hala ere, bi teoria hauek bat egiten dute zenbait erreserba kokapenetan, hala nola, Australian, Brasilen, Kanadan, Txinan eta RDC-ko hainbat herrialdetan (Ruanda, Burundi eta Etiopia). Hauek munduko produktore handienak dira, Australia, Brasil eta Kanada bereziki. Bestetik, Malasian eta Tailandian ere ekoizten da tantalioa, baina ez koltanatik habiatuta, baizik eta eztainu produktu batetik. Paradoxikoki, Ruandak koltan erreserbak eduki ez arren, produktore nagusietakoa da. Errusia errekurtso honetan oso aberatsa izan arren, bere koltan-andelak ez dira oraindik ustiatu.\n2008. urtean munduko tantaliozko eskaintzaren jatorriari daokionez, % 71 material atera berria zen, % 20 birziklatua eta gainerakoa estainu hondarra. 2009. urtean Kolonbiak eta Venezuelak koltan erreserben aurkikuntzaren berri eman zuten. 2018ko maiatzan material horren lehenengo esportazio konsistentea egin zuen Venezuelak Italiara (10 paleta izan ziren, 5 toneladetako pisuarekin eta 300 000 eurotako balioarekin).\nKoltanaren ustiapena gatazka geopolitiko ugarien arrazoia da. Kongoko Errepublikan batez ere, estatuaren eta mugako herrialdeen, eskualdean aritzen diren gerrillen, mendebaldeko multinazionalen eta kontrabandisten interesak guztiz nahasten dira. Zenbait agentzia internazionalen eta Nazio Batuen Erakundearen arabera, koltanaren esportazioa Kongoko Bigarren Gerraren zenbait talderi finantziatzeko lagungarria izan da, izan ere, gatazka honetan 6 milioi hildako egon dira jada. Gaur egun, Uganda Kongotik lapurtutako koltana mendebaldera esportatzen ari da, Estatu Batuetara gehienbat, non ia koltan kantitate guztia tantalozko kondentsadore elektrikoak fabrikatzeko erabiltzen den.\nKoltanaren gerrak[aldatu | aldatu iturburu kodea]\nSakontzeko, irakurri: «Kongoko Bigarren Gerra»\nJende gehienaren iritziz, Kongoko Errepublika Demokratikoa koltanaren munduko erreserben % 80-a ditu. Mineral hori baliabide oso estrategikoa eta berriztaezina denez, 1998tik Kongoan gerra bat hasita dago meategien kontrola lortzeko. Nazio Batuen Erakundeak dioenez, Ruandako Defentsa Indarrak Kongoko meatzaritza aktibitatea kontrolatzeko eta mendebaldeko enpresari eta bezeroekin kontaktua errazteko egitura bat sortu dute. Minerala Ruandara eramaten da, non esportatu baino lehen prozesatzen duten. Azkenengo hartzaileak Amerikako Estatu Batuak, Alemania, Herbehereak, Belgika eta Kazajistan dira. Guda honek mineralaren ustiapenarekin guztiz zerikusia du, 5,5 milioi hildako egon dira, Bigarren Mundu Gerratik kopuru handiena.\nRuanda eta Uganda Kongoko abertasun mineralen trafikoa eta espoliazioa dela eta, salatuak izan dira nazioarteko hainbat txotenetan. Hala ere, laguntza ekonomikoa eta militarra bertara ailegatzen jarraitzen du, nahiz eta gatazkak jarraitu, mendebaldeko herrialdeak onuradunak izanik. Amerikako Estatu Batuen eta bi herrialde horiek elkartasun-planak sinatu zituzten. Izan ere, mineral honen salerosketaren ondorioz lortu zuten aberastasunaz aparte, ikusi zuten bere kanpo-zorrak bertan behera geratu zirela eta eskualdeko eredu ekonomiko-garatzaile bezala hartu zuten. Eskualdeko enpresa garratzitsuenen artean American Mineral Fields dago. Enpresa honetan George H. W. Bushek, Amerikako Estatu Batuetako lehendakari ohia eta bere semeak, George W. Bush, lehendakari ohia ere bai, interes nabarmenak dituzte.\nKoltanaren esplotazioa, Kongon batez ere, eztabaida ezberdinak sortu ditu izan ditzakeen ondorio sozialak eta ingumenekoak direla medio. Baliabide honen esplotazioa, gatazka armatuak sustatu ditu alderdi lokalen artean, kasu batzuetan, Ugandak lagunduta. Horrek gudazko diamanteen komertzializazioarekin sortu zen arazoaren antzekoa gertatzen ari da. Koltanarekin jarraituz, sortzen diren beste kezka batzuk langileen ustiapena eta ekosistemaren suntsipena dira. Koltan meatoki nagusien kokalekuak, bat egiten dute desagertze sorian dauden gorilen habitatarekin.\nEldiario.es hedabideak jaso zuenez: “Herrialde askok dituzte interesak bertan”, azaldu du kazetariak. “Koltan minerala ez da gerraren kausa nagusia, baina gerra hori areagotzeko aukera nagusia bihurtu da”, adierazi zuen Caddy Adzuba Kongoko kazetariak.\nAdzubak azaldu zuen gerra hasi zela erregimen diktatorial baten ondorengo aldaketa politiko baten beharragatik: “Ruanda edota Burundi herrialdeek onartu zuten Kongori laguntzea 1996an. Zoritxarrez, nazioarteko komunitateak herrialdea egonkortzeko aukeratzat hartu zuen, eta Europar Batasuneko eta AEBtako herrialde batzuk gerran sartu ziren. Beren helburua ez zen kongoarrei laguntzea, baliabideak kontrolatzea baizik; gerraren kausa ez da minerala bera, baina mundu mailako kapitalismoak egoera aprobetxatu du”.\nKoltan mineralak herrialdearen aberastasuna sortu beharrean, minak kontrolatzen dituzten talde armatuei egiten die onura. Mineralen esplotazio ilegalak emakumeei eta haurrei eragiten die, batez ere. Emakumeen kasuan, indarkeria sexista da ondorio nagusia: “Herrixka bateko emakume guztien bortxaketa burutzen dutenean, komunitatea deuseztatu egiten da, emakumeak gizartearen kohesioaren rol soziala betetzen du-eta”. Haurren kasuan, berriz, eskola uztera behartzen dituzte, eta esklabo bihurtzen dituzte. Nesken kasuan, gainera, prostituitzera derrigortzen dituzte”, azaldu du Abzuba kazetariak.\nOrain arte hartutako neurriak[aldatu | aldatu iturburu kodea]\nEkonomia Lankidetza eta Garapenerako Erakundeak (OECD) neurri batzuk hartu zituen 2010ean, eta enpresak derrigortu zituzten mineralaren kudeaketa arduratsua egitera. Nazio Batuen Erakundeko Segurtasun Kontseiluak eskatu zien herrialdeei baliabideak inportatzen zituzten merkatarien kontuak arduraz kontrolatzeko. Amnistia Internazionalaren txosten baten arabera, ordea, enpresen %80k ez dute kontrolatzen beren produktuek ba ote duten Afrikako gatazka guneetatik ekarritako mineralik.\nEuropako Batzordeak proposamen bat egin zuen 2014ean, eta 2015ean Europako Parlamentuak zuzenketa egin zion proposamenari. Azkenean, onartu zuten 880.000 enpresak jakinarazi behar dutela beraien kateetan hautemandako arriskuak identifikatzeko hartutako neurriak. Enpresa horiek eztainua, tantaloa –koltanetik eratorritako materiala– , wolframa eta urrea erabiltzen dituzte produkziaon. Dena den, behin betiko testua negoziatzen ari dira oraindik, eta Europako Batzordeak onartu behar du.\nCaddy Adzubaren arabera, arazoa da garestiagoa dela mineralak mina legaletatik ateratzea. Dena den, Europa mailan aldarrikatu behar da “konpainiek utzi egin behar dutela erreboltariek kontrolatutako lekuetatik ateratako materialak erosteari. Legea onartuta ez gara besoak gurutzatuta geratuko; legea oinarria da, lan egiteko erreminta, baina legea aplikatzen dela egiaztatu behar dugu”.\n↑ (Gaztelaniaz) RAE. (2018-05-11). «#RAEconsultas Está ya previsto incorporar la voz «coltán» al diccionario académico en próximas actualizaciones.» @RAEinforma Noiz kontsultatua: 2018-12-14.\n↑ (Gaztelaniaz) Fundéu BBVA. 2018-10-18 Noiz kontsultatua: 2018-12-14.\n↑ (Gaztelaniaz) Coltan, el mineral clave para la fabricación de componentes electrónicos | Mundo Digital. Noiz kontsultatua: 2018-12-14.[Betiko hautsitako esteka]\n↑ (Gaztelaniaz) País, Ediciones El. (2007-09-26). «Tribuna | El coltán, un 'mineral' estratégico» El País ISSN 1134-6582. Noiz kontsultatua: 2018-12-14.\n↑ (Ingelesez) «Tantalum - Sources and Properties of Tantalum» AZoM.com 2002-10-21 Noiz kontsultatua: 2018-12-14.\n↑ (Ingelesez) «Conflict-Free Supply Chain and Intel» Intel Noiz kontsultatua: 2018-12-14.\n↑ (Gaztelaniaz) Servicio Geológico de los Estados Unidos. 2018-08-03 Noiz kontsultatua: 2018-12-14.\n↑ «África: Congo: el negocio maldito del coltan» web.archive.org 2010-12-11 Noiz kontsultatua: 2018-12-14.\n(Ingelesez) Mineralari buruzko informazioa\n(Ingelesez) Kongoren mapa\nBNF: 13615954f (data)\nOrriaren azken aldaketa: 27 apirila 2021, 21:25.


kritiken hemeroteka » Sasiak begiak ere baditik\nSasiak begiak ere baditik / Aingeru Epalza / Elkar, 1986\nSasiak begiak ere baditik Mikel Mendizabal / Argia, 1987-01-11\nNafarroan lehen karlistadz garaian Arrieta izeneko gazto batek izandako bizikizunak kondatzen dizkigu abenturaz gainezka dagoen nobela motz honek. Baserria eta kontrabandoari utzi eta Don Carlosen tropetan sartzea erabakitzen du gazte honek. Frentean nahasketa batzu direla eta, Arrieta karlista militar liberal ospetsutzat hartzen dute eta Iruñera eramaten Ziudadelara. Han, garai hartako Iruñako giro desberdinak ezagutzen ditu, besteren artean aetz baten burdela. Bertan aurkitzen du bihotza ebatsiko dion bere herriko neskatoa. Artean, urrez beterikako boltsa nahastekatzen da nobelan, urdanga bereganatzen lagunduko diona.\nIstorioa noski aurrera doa, batzuetan nahiko zail egiten den idazkeraz, beste aldeko eta Nafarroako hitz ugari baitakar nobelak.\nSuspentsea eta larritasun giroa da nobelaren beste ezaugarria, dena abentura nagusiaren funtzioan dagoelarik. Abentura hauek, Arrieta baztandarrarenak, paper batzuetan aurkitu zituen Dionisio Santesteban Arizakun auzoko arizkundarrak kutxa batean. Etxebertz izeneko batek eman ditu argitara.\nAingeru Epalza iruñarra dugu, kazetaritzan lan egiten duena. Korrok taldean ere aritua da. Nobela motz honekin 1985. urteko Iruñeko udalaren literatur saria irabazi zuen, bere olerki batzuk ere aipamen-saria izan zutelarik.\nArgitaratzen duen aurreneko nobela da.


LEGE-OHARRA - Zallako Udala\nZallako Udalak, bere webgunearen bidez, Enkarterriko Zalla udalerriari buruzko interes orokorreko informazioa ematen du, eta, nagusiki, udal-antolamenduarekin lotutako informazioa eta kudeaketak egiteko aukera. Emandako informazioa indarrean dago argitaratzen den unean.\nWebgune hau ZALLAKO UDALAREN jabetzakoa da (IFK: P4810900C; helbidea: Kosme Bibanko kalea 2 – 48860 Zalla, Bizkaia).\nWebgune hau Espainian aplikatzekoa den araudiaren menpe dago erabat, eta horren menpe egongo dira webgunea erabiltzen duten pertsona nazionalak zein atzerritarrak.\nZallako Udalak ahalegina egiten du webgunean dagoen informazioa zehatza eta zuzena izan dadin, eta ahalik eta azkarren egokitzen du, akatsak saihesteko eta, halakorik egotekotan, hauteman bezain pronto zuzentzeko. Dena den, Zallako Udalak ezin du bermatu akatsik ez dagoenik, ezta informazioaren edukia etengabe eguneratuta egongo denik ere.\nAzaroaren 6ko 1671/2009 Errege Dekretuaren (zati batean garatzen duena ekainaren 22ko 11/2007 Legea, herritarrek zerbitzu publikoetan sarbide elektronikoa izateari buruzkoa) 3.2 artikulua betetze aldera, egoitza elektroniko hau sortu zen ren bidez.\nERABILTZAILEAK doan sar daitezke gure webgunera. Horretarako, sartzeko unean indarrean dauden ERABILERA-BALDINTZA OROKORRAK irakurri eta osorik, berariaz eta salbuespenik gabe onartu behar dituzte. Mesedez, irakurri baldintzak arretaz. Gure ataria eta bertako edukiak edo zerbitzuak erabiltzen dituen unean, ERABILTZEAK berariaz onartzen eta aintzat hartzen ditu ataria erabiltzeko baldintza orokorrak. Erabiltzailea erabilera-baldintzekin ados egon ezean, ez du atari hau erabili eta honen bidez eragiketarik egin behar.\nEdozein unetan alda dezakegu gure webgunearen eta bertako zerbitzu eta edukien itxura eta konfigurazioa, baita zerbitzuak areagotu edo murriztu eta webgunea saretik kendu ere; hori guztia aldebakarreko erabaki bidez eta aldez aurretik abisatu gabe.\nEdozein kontsulta edo informazio-eskaerari erantzunez emandako informazioa orientagarria da, eta ez da inola ere loteslea izango da administrazio-prozedurak ebazteko. Administrazio-prozedurek hertsiki bete behar dituzte aplikatzekoak zaizkien lege-arauak edo erregelamenduak.\nEduki, testu, irudi, marka eta iturburu-kode guztiak gure jabetzakoak dira, edo ustiapen-eskubideak eskuratu dituztenen jabetzakoak, eta jabetza intelektual eta industrialeko eskubideen babespean daude.\nErabiltzaileak horien erabilera pribatua baino ezin du egin, irabazi asmorik gabea, eta berariazko baimena beharko du elementu horiek aldatzeko, erreproduzitzeko, ustiatzeko, banatzeko edo horien titularrari dagokion edozein eskubide baliatzeko.\nGure webgunerako sarbidea doakoa da, eta ez da aldez aurretik harpidetu edo erregistratu behar, herritarrak (aurrerantzean, ERABILTZAILEA) erregistratzea eskatzen duten izapide jakin batzuk egiteko ez bada.\nERABILTZAILEAK datu pertsonalak bidaltzen baditu, horrek esan nahi du berariaz eta zalantzarik gabe onartzen duela gure pribatutasun-politika.\nGure webgunera sartzean, erabiltzaileak fede onez jokatu behar du eta ordena publikoko arauak, erabilera-baldintza orokor hauek eta lurralde nazionalean aplikatzekoa den beste edozein araudi errespetatu. Gure webgunerako sarbidea erabiltzailearen erantzukizunaren menpe dago soil-soilik, eta erabiltzeak bere gain hartuko du hirugarrenei edo geuri sortutako kalte eta galeren ardura.\nUrriaren 1eko 40/2015 Legearen (Sektore Publikoaren Araubide Juridikoarena) 38.2 artikuluan ezarritakoaren arabera, Zallako Udala izango da webgunearen bidez eskura daitekeen informazioaren eta zerbitzuen osotasunaren, egiazkotasunaren eta gaurkotasunaren erantzulea. Dena den, 40/2015 Legea zati batean garatzen duen Errege Dekretuaren 7.1 artikuluaren arabera, eta kontuan hartuta ezinezkoa dela gure webgunean jartzen ditugun esteken bidez ikus daitezkeen beste webgune batzuetako informazioa, edukiak eta zerbitzuak kontrolatzea, jakinarazten dizugu salbuetsita gaudela erabiltzaileak Zallako Udalaren menpe ez dauden webgune horiek erabiltzeak ekar ditzakeen kalte eta galeren gaineko edozein erantzukizunetik.


Preso baten lagunek salatu dute, aitaren hiletara eraman ez, eta autoan sartuta eduki zutela ertzainek | Politika | Berria\nMartxoaren amaieran Aitor Esnaola aita ikustera ekarri zutenekoa. BERRIA\nJoan den astelehenean, aitaren hiletara joateko baimena zuen Aitor Esnaola euskal presoak. Espainiako Auzitegi Nazionalak onartu egin zion eskaria, eta, beraz, Zaballako kartzelara ekarri zuten Legorretako (Gipuzkoa) presoa, baimen hori betetzeko. Eusko Jaurlaritzaren eta Ertzaintzaren esku geratu zen, beraz. Esnaolaren lagunek gutun batean salatu dutenez, ordea, "aitaren hileta elizkizunetara ekarri ez eta auto barnean gatibu bost orduz izan zuten loturik herriko bazter batean. Eusko Jaurlaritzak eta bere Ertzaintzak ez zituzten Aitorren eskubideak bermatzeko behar ziren neurriak behar bezala hartu eta, ondorioz, Aitor bost minutuz bakarrik egon zen bere senitartekoekin".\nEsnaolaren lagunek gogora ekarri dute, "Madrilek inposatzen duen sakabanaketak sortzen duen egoera diskriminatzailearen aurrean, eta preso baten senitarteko baten heriotzaren aurrean", Eusko Jaurlaritzari eta Ertzaintzari dagokiela "edozein diskriminazio egoera ahalik eta gehiena murriztea". Erakunde horiek, ordea, "errespetu eskasa" erakutsi dute gutuna zabaldu duten lagunen esanetan: "[Eusko Jaurlaritzak] Politika diskriminatzaile horren ondoriorik lazgarrienak agerian utzi ditu beste behin ere".\nEsnaola 2011ko apirilean atxilotu zuten, Legorretan, Igor anaiarekin batera —Lander Etxeberria ere atxilotu zuten operazio hartan—; torturak salatu zituzten atxilotuek. Gaur egun, Ocañako espetxean (Toledo, Espainia) ari da Esnaola zigorra betetzen. Martxoaren amaieran, aita gaixo zuen dagoeneko, eta hura ikustera ekarri zuten Legorretara. Baserritik beherako bidean, artalde bat jarri zitzaien aurrean ertzainei, eta, sirena piztu arren, haien atzetik egin behar izan zuten herrigunerako bidea.\n...elkartasunaz ez dakite!\nMaitasunaz ez dakite!\nDebeku eta zigorrekin ere ezin maitasuna tapatu\nSentimentuez ez dakite!\n...ezta ardiak bezain beste pic.twitter.com/TgO7DGE9Fm\n— Aitor Ibero (@aitoribero1) 2019(e)ko ekainaren 2(a)\nAstelehenean, aitaren hiletara joateko baimena zuen arren, Ertzaintzak ez zion utzi, eta bost minutuz bakarrik egon ahal izan zen senideekin. Aitorri bi aldiz eraso diote sakabanaketarekin", salatu dute haren lagunek: "Lehenengoan, Madrilek inposatzen duen sakabanaketarekin; bigarrengoan, EAJk eta Eusko Jaurlaritzak sakabanaketa amaitzeko ezer gutxi eginez. Gure maitasunik sentikorrena Aitorrentzat zein bere senide guztientzat".\nAitor: bi aldiz eraso diote sakabanaketarekin


Jaso ezazu etxean 15 egunean behin\nMerindad aldizkaria irakurtzea erraza da: nonahi dago. Baina beti da hobe proiektua babestea, aldizkaria etxean jasotzea eta horrela bilduma osatzea. Edo kanpoan bizi den familia-kidea harpidedun egitea.\nUrtean 40 euro soilik ordainduta etxean jasoko duzu aldizkaria hamabostean behin. Eta, garrantzitsuena, modu horretan laguntzen ariko zara zure herria, zure eskualdea pixka bat jantziagoa izan dadin, biziagoa, informatuagoa, bizitzeko egokiagoa eta solidarioagoa. Urtean ale berezi batzuk ditu aldizkariak (feriak, Uxuerako erromeria, abuztuko jaiak eta Gabonak), ohi baino orrialde gehiagorekin.\nGainera, orain webgunea berritu dugula, harpidedunak beraientzat preseski egindako atari batean sartzen ahal dira.\nIzen abizenak: (Beharrezkoa)\nPosta kodea: (Beharrezkoa)\nKuota: Urtero / Hilero: (Beharrezkoa)


Kilometroak jaiak �Hirekin mundura dantzan� ikuskizuna aurkeztuko du igandean - GARA\nGipuzkoako Ikastolen Kilometroak jaia Donostian izango da aurten, datorren urriko 4an, bertako Gros auzoko Zurriola ikastolari egokitu baitzaio 2009ko antolakuntza. Eta egun handia heldu aitzin, dagoeneko prestatua dute egitarau oparoa, Donostia hurrengo hilabeteetan zehar kultur ekitaldiz josiko duena. Ekitaldi sortari datorren igandean, otsailak 8, emango diote hasiera, Victoria Eugenia antzokian, Kresala eta Aukeran itzal handiko taldeek burutuko duten «Hirekin mundura dantzan» ikuskizunarekin.\nAukeran Dantza Konpainiak «Aukeran 10 urte» ikuskizuna aurkeztuko du, hain zuzen ere, Edu Muruamendiarazek zuzentzen duen konpainia arrakastatsu honen 10 urteko ibilbide oparoaren unerik ederrenak biltzen dituena. Kresala Dantza Taldeak, berriz, berrogei urte luzeko historia du, eta bere lanaren azken emaitza eskainiko digu: «Sehaska», dantza historikoa, berpizkunde garaikoa, barrokoa eta aro modernokoa, denak batzen dituen sentimenduz beteriko ikuskizuna.\nBi ikuskizun eder hauek emanaldi bakar batean bildu dituzte, esan bezala datorren igandean, Donostiako Victoria Eugenia antzokian, iluntzeko zazpietan Donostia Kulturaren laguntzarekin eta emanaldi bakar batean eskaintzeko, dantzazale guztien gozamenerako. Sarrerak salgai dira dagoeneko Servikutxa, Telekutxa, Kutxanet eta Victoria Eugeniako txarteldegian, 10, 12 eta 15 euroko salneurrian.\nBestalde, herrialdeko zenbait tokitan dagoeneko badira Kilometroak 09ko dendak, jantzi aukera zabalarekin. Donostian esaterako, Fermin Calbeton eta San Jeronimo kaleen artean, eta Grosen, auzoko Txofre kalean.


bide gorritik | Bilbo Hiria irratia – gaztelumendi.eus\nbide gorritik | Bilbo Hiria irratia, info 7, software librea\nFosdem09 besterik ez buruan, oraindik\nHegazkinak igande gauean lur hartu arren, aitor dut oraindik Bruselako kontuak ditudala buruan. Aste osoan.\nBilbo Hiria irratian, Info7 irratian eta gure emankizun eta proiektu den irratia.com maitatuan ere ez dut beste hizpiderik hartu asteon.\nMozilla eta abarrak aipa eta aipa, badaukat inguruan firefox kontuak utzi eta mortzilla batzuk hozkailutik ateratzea eskatu didanik. Arrazoi osoz ziurrenik.\nInfo 7 irratiko tartean:\nm9: analisi labur bat Bilbo Hiria irratian\nAstelehenero aritzen naiz Bilbo Hiria irratian, Bide gorritik atalean. Herriko gaiak batzutan, Internetekoak bestetan, politika, gai sozialak, kultura… astelehenero gai bat jorratzen dugu Mieltxo Monfortek eta biok. Galdera erantzunetan aritzen gara, barikuro adostutako gaiaren inguruan.\nGaur, zelan ez, Euskal Herriko hauteskundeak izan ditugu hizpide. Hego Euskal Herrikoak eta Espainiakoak nagusiki, baina aipatu ditugu ere Ipar Euskal Herrikoak eta Frantziar estatukoak.\nTarte hori entzun gura baduzue:\nirratia.com hizpide hartuta\nAstelehenero aritzen naiz Bilbo Hirian. Batzutan barikuetan pentsatzen dugu gaia Mieltxok eta biok. Bestetan ez da erraza asteburuari aldez aurretik somatzea zer gertatuko den, gero astelehenean hizpide hartzeko.\nEz da tertulia bat, ez da bakarrizketa. Badu iritzitik, badu ezagupenetik, baina ez da gai zehatz edo konkretu bat.\nHilean behin, saiatzen naiz Larrabetzuko berri ematen Bilbo Hiriako entzuleei. Azoka dela, txarribodak, gaztetxeko ekitaldiak, mobilizazioren bat, arau subsidiarioak…\nBeste batzutan, Euskal Herriko gaiak hartu ohi ditugu: gai sozialak, hizkuntzaren ingurukoak, kontestu politikoa, jauzi errepresiboak. Gai serioak dira, baina astelehenetarako ez dira txarrak.\nBitxikeriak irratira ekartzen be saiatzen gara. Azoka berezi bat Baionan, ez dakit zer ikusi dugula beste horretan… berbetan hasi eta gure tartetxoa osatzen dugu.\nSaiatzen naiz ere, lantzean behin gai teknologikoak ekartzen. Dela wikipedia, dela Interneteko berriak, inguruko gaiak beti ere.\nEta horregatik, asteon irratia.com hartu dugu hizpide. Bilbo Hiria irratian egiten dugu astero emankizuna, baina publiko ezberdina izango du ziurrenik Ibaizabal magazineak.\nAstelehen honetakoa entzun gura bazenu:\n18/98+, bide gorritik | Bilbo Hiria irratia\nBide gorritik Bilbo Hiria irratian\nAstero, astelehenero egingo dudan kolaborazioa. Iaz hasi ginen Ibaizabal magazinean, eta astelehenero gai bat jorratzen genuen Mieltxo Monfort esatariak eta biok. Normalean barikuan aukeratzen dugu gaia, eta asteburuko kontuak izan ohi ditugu mintzagai.\nAstelehenarekin ekin dio Bilbo Hiria irratiak denboraldi edo ikasturte berriari. Gure atalari izena jarri diogu, Joseba Tapiaren kantuari erreparatuz. Beti kantu honekin hasi ohi garelako -nolabaiteko sintonia- eta orain saio ttipi honek bere izena ere izango du: Bide gorritik.\nIkasturte hasiera, asmoak, gogoetak, Larrabetzuko berri zenbaitzutan -hilean behin gitxi gora behera- Euskal Herrikoak gehienetan -kontu soziokulturalak, politikoak, komunikazioaren eremukoak-.\nMieltxo Monfortek oso ondo prestatzen du gidoia. Eta niri, zelanbait, erantzutea dagokit. Askotan gai labankorrak hartzen ditugu apropos, baina ikuspegi ezberdina edo diferentea ematen saiatzen gara, biok ala biok.\nElkartasunetik elkarlanera hautatu dugu lehen egunerako, 18/98+ ekimenak Altsasuko hariztian antolatutako jaiaren biharamunean. Hango mezua, giroa eta ilusioa Bilbo Hiria irratiaren uhinetatik hedatzeko asmoz.\nEntzun gura bazenu:


20 martxoa, 2019 Gure lurra 669\nLiztor beltz kaltegarriari aurre egiteko, zapelatz liztorjalea ikertzen hasi da unibertsitate bat, orain arte ezerk aurre egin ez dionaren harrapari delakoan.\nErlezainek burutu ezinik segitzen dute Asiako jatorriko liztor beltzak (Vespa velutina) erlauntzetan eragiten duen sarraskien aurrean. Etsi puntua zabaldu da, gainera, orain arteko neurri apurrak gaindituta, etengabe zabaltzen ari delako liztor kaltegarria.\nBorroka horretan, jo-puntu bat zapelatz liztorjalearengan (Pernis apivorus) jarri dute. Alcala de Henareseko Unibertsitateko (Espainia) Jose Manuel Fernandez ornitologoak eta Salvador Rebollo ekologoak ikerketa bat esku artean dute, zapelatza liztor beltzaren harrapari naturala den jakiteko.\nLiztor mota horrekin elikatzen ote den zehaztu nahi dute, batez ere. Beste intsektu espezierik ez kaltetzea baita beste xede bat, tranpekin ez bezala.\nIkerketaren lehen emaitzak otsailean aurkeztu zituzten, Galizian. Zapelatzek, beren kumeei jaten emateko, erlauntzetatik abaraska handiak eramaten dituztela ikusi dute kasuen %70ean. Liztor beltz asiarrarena edo europarrarena (Vespa crabro) soilik izan daitezke. Molekularki aztertuta soilik bereiz daitezke, baina asiar liztorrarenak direla uste dute, Vespa velutina behatu baitute inguruan.\nBestetik, zapelatza ugaldu egin dela ere antzeman dute, liztor beltza agertu zenetik.\nZapelatzak gehien bat liztor beltza jaten duela baieztatzen bada, haren zabalkundearen eusle naturala litzateke. Bere horretan konponbidea ez dela izango ere aurreratu dute.\nIkerketaren gaiaren berri galdetutakoan, zuhur hartu dute kontua Goierriko erlezainek. «Behin betiko irtenbiderik nekez izango dugu. Liztor beltzaren gaitasun handiena da sekulako populazioa oso denbora gutxian lortzen duela», azaldu du Jon Etxeberria ataundarrak.\nDentsitate handia du liztorrak bizirauteko duen arma bat. Ugari daudenean nabaritzen da kaltea erletegietan. Habiako, 5.000 liztor daudela kalkulatzen da.\nHorren aurka egiteko, zapelatz kopuru txikia da desabantaila bat: Hego Euskal Herrian, 150 edo 200 bikote bakarrik.\n« 50 urteko jokaldia\n2 urte, 4 hilabete, egun 1 »


Novorossijako komandanterik erradikalenaren soslaia (Aleksei Mozgovoi) – Euskal Herria ★ Donbass Elkartasun Komitea\nNovorossijako komandanterik erradikalenaren soslaia (Aleksei Mozgovoi)\nArtikulu hau egiteko informazioak http://russia-insider.com/en/2014/12/24/2143 eta http://www.thenation.com/article/193409/peoples-court-eastern-ukraine iturrietako erreportaietan aurkitu izan dira.\nAleksei Mozgovoi komandantea, ezker antioligarkikoaren ikurra.\nAleksei Mozgovoi da ezkertiar iraultzaileen itxaropena eta erreferentea Novorossijako indarren artean. Aldi berean, bera da Minskeko Itunen aurka gehien agertu izan den komandantea. Baina nor da Aleksei Mozgovoi? Zergatik da ezaguna?\nNahiko ezaguna egin zen Luganskeko Herri Errepublikako Altxevsk hirian Mozgovoik bortxatzaile biren kontra antolatu zituen herri epaiketak. Bi akusatuetako bat (2008tik egindako hirugarren bortxaketa zuen hura) asanbladak heriotzara kondenatu zuen, bestea frontean bere errua garbitzera. Batzuen ustez halakoak “masaren legea”, bermerik gabekoa indarrean jartzea izan zen; baina beste askorentzat matxinada iraultza sozialaren eta herri boterearen gauzatzeren adierazle bezala ikusi zuten herri epaiketa.\nOleg Izmailov Donetskeko kazetari eta analista politikoaren arabera, halako masa-epaiketek errusiar herrixketan eta komunitate kosakoetan Erdi Arotik burutzen ziren “herri asanbladetan dute oinarria”. “Ukrainar erregimenaren pean, epaile guztiak herriarengandik gorrotatuak ziren. Bazeuden zenbait epai, kriminalak batez ere, herriak jakina zekiela garbi emandakoak ez zirela; beraz halako sistema bat herriaren gogokoa da”.\nMozgovoik berak dio, ideologien aurretik “herri-demokrazia” lehenesten duela, eta halako epaiketak kanpotik desitxuratuak direla. The Nation egunkariari esan zion bezala “herri-gobernua eraiki nahi badugu herri boterearen aurrekariak eraiki behar ditugu, adibidez, herri epaiketa”. “Herriari erabakiak bere esku hartzen erakutsi behar diogu”.\nHala ere oraindik asko dira epaia komandante matxinoaren gain bota nahi dutenak: oinarrizko demokrazia ezarri nahi duen iraultzaile soziala al da edota guda garaian herria soilik diziplina handiagoa ezartzeko tresna bezala erabili nahi duen komandante militar soil bat al da? Batean edo bestean, askok berarengan jarri dituzte matxinada honek ildo sozialistara jotzeko itxaropenak.\nMozgovoik berak dioenez, bere etsai nagusia oligarkia eta ustelkeria dira. Bere arabera, Kieveko gobernu berrian biak eta gainera AEBtako politikaren nagusigoa daude. “Errusian zein Ukrainan sistema ustela da” dio. “Bielorrusian demokrazia gutxiago dutela diote, baina behintzat ez zuten aurreko sistema (sobietarra) puskatu”.\nKrimeako Boris Rozhin “Colonel Cassad” blogariaren arabera, Mozgovoi “komandanteetan ezkertiarrena da” eta Estatu matxinoek “sozialista antzeko programa bat izateko bermerik onena” ere bada. Boris Kagarlitski moskutar marxistak dioenez, Mozgovoiren ideiak “sozialdemokraziaren eta oinarrizko demokrazia erradikalaren arteko bilbatze bat dira”. Hala ere “programa ideologikoki oso koherentea ez duela” dio Kagarlitskik. Kagarlitskiren ahotan, “halako komandante populistak guda-garaietan agertun izan ohi dira” eta halako zerbait litzateke Mozgovoi: “pixka bat iraultzaile-ttipia, pixka bat bandoleroa, pixka bat herriaren heroia. Mexikoko Pancho Villa edo Zapataren antzeko zerbait izango litzateke. Halako heroi asko zeuden baita ere Errusiar Guda Zibilean, baina orduan boltxebikeek euren ideologia ezartzeko gaitasuna izan zuten. Gaur egun ez dago halako ideologia zurrun bat ezarri ahal duen mugimendu edota intelligentsiarik”.\nHalako iritzia du Volodimir Ixtxenko soziologo ezkertiar ukrainarrak, Kieveko Spilka egunkari teorikoaren editoreak. Bere ustez Mozgovoik “demokrazia parekide antioligarkikoari buruzko ideiak ditu” baina “moralki kontserbakorrak diren ideiekin” nahasten ditu, bere kabuz programa sendo bat inposatzeko gaitasun eza ikusten duelarik.\nBeraz, ez dago zalantzarik Mozgovoiren izaerak ezkerreko eta iraultzaile diren pertsonak erakartzen dituela. Halako bat izan zen Moskuko Anton Fatulaiev boluntarioa, abuztuan borrokan hil zena. Bere lagun Maksim Solopoven arabera, Rostoven Fatulaiev erreklutatu zuenak Mozgovoi aukeratzea gomendatu zion “herri-demokraziaren ideia babesten zuelako, oso independentea zelako, errusiar gobernuaren aldekoa ez zelako, justizia soziala bezalako ideialetan sinesmen indartsua zuelako eta bere soldaduekin arreta erakusten zuen komandante ona bat zelako”.\nMozgovoi jatorri sozial apalekoa da. Luganskeko eskualdean jaio zen kosakoen familia batean. Musika ikasi zuen eta abesbatzan abestu zuen, eta gero, zazpi urtez ukrainar armadan egon zen. San Petersburgon eraikuntzan ere lan egindakoa da. Otsaileko Euromaidan protesten ostean Luganskera itzuli zen, hango kontra-manifestazioetan bere Mamu Brigada izango zenaren taldea batuz. Gaur egun bere unitatean 3.000 gudari ditu, eta Luganskeko Herri Errepublikaren indarrik ahaltsuenetako bat da, Mozgovoiren eragina handituz. Altxevsk hiria da bere gotorlekua (gudaren aurretik 111.360ko populazioa zuen), eta han bere kabuz lortu du bere unitatea indartze; bere arabera, hiriburutik ez bait dute diruz babesten.\nMozgovoik bere burua herriaren boterearen aldeko sutsu bezala ikusten du; horren definizioaren gutxieneko gisa, politika-erabakietan herritarren parte-hartze zuzena, ongizate sistema indartsua eta oinarriko industrian nazionalizazioa hartzen dituelarik. Nonbait badirudi “programa koherente bat” ez duela esaten duten Kagarlitski eta Ixtxenko moduko kritikoei arrazoia ematen diela, Mozgovoik bai Vladimir Lenin zuzendari komunista zein Ukraina Ekialdeko Nestor Makhno buruzagi anarkista, biak miresten bait ditu. Hala ere, horrek ezin gaitu ezker folklorikoko pertsonai baten aurrean gaudela pentsarazi, praxiarekiko oso arretatsua bait da: Ukrainako Alderdi Komunista ere bere kritiken jomugan dago, “sozialismoaren norabidean ezer ere egiteko gai izan ez delako”.\nMozgovoiren posizioak antioligarkikoak dira erabat. Bere ustez komandante guztiak ados daude Ukrainaren arazo handienak pobrezia, ustelkeria eta oligarkia direla esatean, baina ideologikoki bera nabarmentzen da; beste komandante errebeldeek Errusiarekiko aliantza osatuz oligarkia bat bestearengandik aldatzear ibiliko ote diren inguruan bere kezka azalduz. Bere arabera, Ukrainako zein Errusiako gobernuak biak ari dira herriaren benetako boterearen aurka. Novorossija Estatua halako botere herrikoi bat ezartzeko aukera bezala ikusten du.\nAgian oligarkiaren aurkako posizio horiek –eta elkarrizketarako joera- izan dira beste paper berri bat jokatzeko aukera eman diotenak: bakegile moduan azaldu izan zaigu matxino errusiarzaleen aurka “operazio antiterroristan” borrokan ari diren Kieven aldeko boluntarioen batailoiekin hitz egiten. Halako elkarrizketa batean Mozgovoik zioen gataka aise konponduko litzatekeela bi aldeek “Kieveko legebiltzarra eta gobernua zikinkeriaz garbitzen” bat egingo balute. Halako proposamenak ukrainarzale batzuen artean ez dira gaizki hartuak izanen, hauen artean ere Petro Poroxenko lehendakari oligarkaren aurka hitz egiten duenik badago eta.\nOleg Izmailoven iritziaren arabera, “Mozgovoirengan iraultza soziala iraultza nazionala baino garrantzitsuagoa da”. Bere pertsonaren inguruko laburpen ona izan daiteke hori. Mugimendu matxino osoaren inguruan esango al daiteke halakorik? Gerokoan ikusiko dugu.\nPrev Boris Litvinovi elkarrizketa (Halina Mokruxina)\nNext Ataque terrorista ucraniano contra un trolebús urbano en Donetsk (FOTOS+VÍDEOS)


11 puntutan handitu da gaikako hondakinen bilketa Soraluzen - Soraluze - Plaentxia.eus\n11 puntutan handitu da gaikako hondakinen bilketa Soraluzen\nUbane Madera 2019-03-11 10:15\nMankomunitateko ordezkariak edukiontzien aurrean, Eibarren.\n%36,46tik %47,45era handitu da Soraluzen hondakinen gaikako bilketa edukiontzien sistema berritu zenetik. Hala ere Soraluzekoak jarraitzen du izaten Debabarrenean bigarren daturik kaskarrena. Izan ere, oraindik ez da ailegatzen 2020rako Europak ipinitako helburura: hondakinen gaikako bilketak izan behar du %50. Eskualdean, oro har, %53,55era iritsi da kopurua.\nSoraluzek jarraitzen du izaten, Ermuaren ondoren, Debabarrenean hondakinak gaika gutxien sailkatzen duen udalerria. Halaxe erakusten dute Debabarrena Eskualdeko Mankomunitateak helarazitako hondakinen sailkako bilketaren azken datuek.\nHori bai, Soraluzekoa da, era berean, gehien aldatu den datua, onerako, kasu honetan: ia 11 puntutan handitu da berau. Hala ere, oraindik Europak 2020rako ezarritako %50eko helburura ez da ailegatu.\nHain zuzen ere, eskualdeko bi udalerrik ez dute lortu helburu horretara iristerik: Ermuak (%44,62), eta Soraluzek. Gainontzeko udalerri guztiek gainditu egin dute Europako helburua, eta batez beste, Debabarrenean %48,88tik, gaikako bilketa igo da %53,55 izatera.\nUdalerriz udalerri, honakoa da hondakinen gaikako bilketaren datuen garapena, 2017tik 2018ra:\nMutriku: %57,75 - %65,72\nDeba: %54,07 - %61,78\nEibar: %49,10 - %56,18\nMallabia: %50,62 - %52,34\nElgoibar: %51,10 - %51,50\nMendaro: %47,84 - %50,58\nSoraluze: %36,46- %47,45\nErmua: %39,12 - %44,62\nDebabarrena: %48,88 - %53,55\nDebabarrena Eskualdeko Mankomunitateko ordezkariek helarazi zituzten datuok joan den barikuan. Azpimarratu zuten lehen aldia dela Debabarrenean, oro har, gaikako bilketak errefusaren kopurua gainditzen duena. Are gehiago, 2013. urtearekin alderatuta, kopurua bikoizteko bidean doa: %29,62tik %53,55era.\nPertsonako 431 kilo\nBeraz, datuen gaineko balorazio positiboa egin zuten. Hala ere, Debabarrena Eskualdeko Mankomunitateko presidente Arcadio Benitezek adierazi zuen emaitzak onak izan arren, hobetzen jarraitu beharra dagoela: “Mankomunitateak bitartekoak jarri ditu eta zifrak onak dira, baina gizartea sentsibilizatzen jarraitu behar dugu are gehiago parte har dezan”.\nHondakinen batez besteko sorrerari dagokionez, 2018an Debabarreneko bizilagun bakoitzak 431 kilo hondakin sortu zituen, horietatik 231 gaika batu ziren eta gainontzeko 200 kiloak errefus modura.


Sukaldian ekimenaren bazkarian parte hartzeko zozketan izen-emateko epea zabalik dago | Herribizia\nIrailaren 10era arte egongo da zabalik. Galiziara, Senegalera eta Marokora hurbiltzeko aukera eskainiko du herrialde hauetako plater gastronomikoen bidez.\nAurtengo irailaren 17tik 20ra bitarte Atlantikaldia jaialdia ospatuko da bigarren aldiz, eta ekimen horren baitan hainbat ekintza ospatuko dira lau egunez herrian.\nHorietariko bat Sukaldian izango da, hain zuzen ere, herriko hiru elkarte gastronomikotan Atlantikoko herrietatik iritsitako senegaldar, galiziar eta marokoar jatorrietako plater esanguratsuak kozinatzen ikasteko eta elkarrekin dastatzeko doako tailerra, irailaren 19ko eguerdian, larunbata. Izan ere, suaren inguruan kultura anitzen arteko zubiak eraikitzeko gunea izan nahi du ekintzak.\nAldi berean, herritarrek aukera izango dute behin plater horiek prest daudela, hiru elkarte gastronomiko hauetara bazkaltzera joateko. Hori horrela, irailaren 3tik 10era bitarte (biak barne) izena emateko epea zabaldu dugu, ondoren zozketa bidez hautatuko diren pertsonak zehazteko. Hortaz, bazkaltzera etortzeko interesa izango bazenuke, honakoa egitea eskatzen dugu:\nIzena ematea zozketan parte hartzeko, irailaren 3tik 10era bitarte (biak barne) aniztasuna@errenteria.eus helbide elektronikoan edota udal erregistroan, datu hauek emanez:Izen-abizenak, helbide elektronikoa, telefonoa eta elkartea. Kopuruari dagokionean, ez dago izen-emate mugarik.\nEpea amaitu eta hurrengo egunean, hain zuzen, irailaren 11n, Atlantikaldia jaialdiko web orrian (www.atlantikaldia.eus) izena eman duzuenon zerrenda argitaratuko da, behar bezala izen eman duzuela baieztatzeko. Zerrenda hori egun horretan soilik egongo da ikusgai eta zuzengai; datuak ez badira behar bezala jaso, bidali mezu elektronikoa edota deitu kultur aniztasun sailera.\nIrailaren 14an, astelehena, izena eman duzuen guztion artean zozketa publikoa gauzatuko da Xenpelar kulturgunean arratsaldeko 19:00etan; bertara ikusle gisa etortzerik izango duzue. Horretan, izena eman duzuenon artean zozketa bidez, bazkaltzera joango zareten lagunak hautatuko dira eta, era berean, dastatuko duzuen otorduaren jatorrizko herrialdea egokituko zaizue.\nIrailaren 14ean, astelehena, izen eman duzuen guztion artean zozketa publikoa gauzatuko da Xenpelar kulturgunean arratsaldeko 19:00etan bertara ikusle gisa etortzerik izango duzue. Horretan, izen eman duzuenon artean zozketa bidez, bazkaltzera joango zareten lagunen hautaketa egingo da eta, era berean, bazkalduko duzuen herrialdea egokituko zaizue.\nJuana Elso Lizarragak 100 urte bete ditu


Zer da Network Time Protocol (NTP)? | Gida osoa\nSareko denbora-protokoloa (NTP)\nZer da Network Time Protocol (NTP)?Izan ere, konputazio-sistemen artean erlojuak sinkronizatzeko erabiltzen den sare protokolo bat da paketatutako pizte sare batean. 1980 erdialdean izan da eta David Millsek sortu du Delaware Unibertsitatean; Interneten oraindik oraindik ongi babestutako protokoloetako bat da. NTP-k beste orduko sinkronizazio-berritzeak berritu zituen, denbora-tarte edo denboraren zerbitzuaren inguruko denbora aldatzeko gaitasunik ez zuten gaitasunak izan ezik, onuradunari dagokionez edo errotazio-sareen sareen exekuzioan aurkitutako barietate anitzetara egokitzea.\nNTP-k hainbat aldaketa jasan ditu 30 urte baino lehenago. 0 NTP-ren egokitzapena 958-n RFC 1985-en iraun zuen. NTPv0-ek denbora-zehaztasuna lor dezake hainbat milisegundotan. 1988-en, RFC 1059-ek NTPv1, NTP bezeroaren zerbitzariaren eta partekatutako modua sintetizatu zuen. 1989-n, RFC 1119-ek NTPv2 ezaugarri bat du, kudeaketa-protokolo bat eta berrespen-plan bat bezalakoak, gaur egungo aldaera gisa erabiltzen direnak. RFC 1305, 1992 aktibatuta, NTPv3 ezaugarri. NTPv3 barne blunder aurkikuntza eta azterketa extra, horrek laguntzen du bezeroak gorbata hainbat iturri artean hautatzeko. Komunikazio modu bat ere ezagutu zen, denbora asko igarotzea erraztuz. 2010-n, RFC 5905 NTPv4 xehetasunekin banatzen zen ordea RFC 7822-ek bertsio-berritu zuen 2016 martxan. NTPv4 NTPren gaur egungo egokitzapena da. NTPv3-en osagai antzeko neurri handi bat mantentzen du oraindik IPv6 protokoloaren oinarrizko protokolo gisa. Egiaztapena ere hobetu egiten da eta protokoloak segurtasun nabarmena ematen du.\nNTP-k hainbat denborazko iturrien araberako antolamendua erabiltzen du. Sistema progresiboaren maila bakoitza estratu gisa ezagutzen da eta zero (0) hasita dagoen zenbakizko estimua da. Denborak, iturriak eta iturriak goi-mailakoan sinkronizatzen dituzunean (zenbakizko estimazioan behera), 1-k estratuaren estimazioari gehitzen diozu. Estratuaren estimua denboraren iturriaren konfiantza maila gisa erabil dezakegu. Zero fidagarria da, eta 15 gutxieneko fidagarria da, baina, aldi berean, erabilgarritasun maila. 16-ren geruza ez da sinkronizatu eta ero dagoela. 16 stratum gadget-aren maila ez da denbora-iturri garrantzitsua. NTP-k denbora koordinatuan denbora unibertsala bidaltzen du (bestela Universal Time Coordinated edo UTC). Aldaketa auzoko aldia gertatu beharko litzateke hurrengo eguneko zerbitzarian edo bezeroaren gadgetean.\nNTP bat bidaltzerakoan, iturri bat iturri fidagarri batetik iturri iturri bat da, adibidez, administrazioaren denbora iturri bat. Estatu Batuetan, Normas y Tecnologías Institutu Nazionalak sinkronizatu ahal izango ditugun garaiko zerbitzariak ditu. Tf.nist.gov/tf-cgi/servers.cgi helbidean, denbora zerbitzarietan, haien eremuetan eta IP kokapenen laburpen bat aurki dezakezu ordu zerbitzari bat adierazteko. Denbora denborarekin denbora-tarte bat hartu eta estratuaren hazkundeari ekin diozunean, saiatu ahal izango duzu ahalegina sarean denbora-iturri gisa. Konmutadoreak eta etengailuak (Cisco eta beste batzuek) une jakin batean zure denbora igarotako zerbitzaritik denbora atera dezakete, eta, ondoren, gailu horiek denbora-iturri bihurtzeko modukoak dira. Gehien funtzionamendu sistemak NTP barne Windows indartzeko. Windows 2000-ek Windows Timing zerbitzua (W32Time) Windows-en denbora NTP erabiliz sinkronizatzeko Windows-eko aldaera guztiak ditu.\nGaurko sarean, denbora milisegundotan edo milisegundotan barruan sinkronizatu daiteke, zergatik? Hori araberakoa da! Aplikazioen erabilerari eta denboraren beharretan oinarritzen da. Baliteke "zentzuzko" erlojua edukitzea egokia izan litekeela posta elektronikoa noiz egin zen jakitea eta, gainera, ahaztu egin zitzaigun. Denbora-zigiluak, milisegundotan 10en zehaztutako oinarrizko gaitasunetan, nahikoa da. Aplikazioek denbora gehiago behar dute denbora osorako. Ikuspegien ikuspegitik, milisegundotan denbora zigilua izatea sarearen barruan erabakitzen lagunduko du. Demagun balioa oinarritutako aplikazioak. Kontu bat edo beste aurrekontu trukeak kudeatzeko sentsore beroa baino gehiago izatea beharrezkoa da. NTP erabiltzeko aplikazio nagusietako bat abiazio-agintaritza zen, eta bezero arrunt gisa, pozik nago hegazkinean hegazkinean dauden produktuak eta ekipamenduak milisegundotan zehaztasuna dituztela. Horrek aukera ematen die hegaldiei hegazkinaren arloan eta besteen hurbiltasunean hobekuntza hobeak lortzeko segimendua egiteko.\nNTP 30 urte baino gehiagotan ibili den protokoloa da eta beharra betetzen du. Erlojuak ohikoak izan daitezen eta denboran ongi etorria ematen diogu. NTP-rekin gaur egun, zentzuzko denbora-iturri bat baino gehiago lortzen dugu eta milisegundoko maila lortzeko doitasuna lortzen dugu. Zehaztasun handiagoz eskatzen baduzu, Zehaztasunaren Denbora Protokoloa (PTP) begiratu ... hala ere beste post bat da.\n5 Programazio Mito Komuna erakustea\nZergatik zure WiFi xuxurlatzen du eta nola konpondu?